text:
IMOTO: Freelander Limited Edition 2
ISINAMUVA lizobukwa ngempela kulokhu njengoba kwa-Land Rover bememezele ukuthi bazokhipha uhlobo olusha le Freelander ebizwa ngeLimited Edition Freelander 2.
Lokhu ngikusho ngoba bathe lezi zimoto zizoba ngu-50 nje kuphela okwamanje. Uma uzinika isikhathi usondela kule moto uzobona ukuthi kungani izophenduka inyama emakethe.
Bayishintshe kakhulu ngaphandle nangaphakathi uma uyiqhathanisa nalena endala namanje esenalo ugazi kwabaningi.
Izinto ezihlukile ezigqamile igrille, amafenda, ispoiler ngemuva kwi tailgate, ipayipi eligqize ngombala ocwebezelayo ngemuva, izibambo zezicabha ezinombala ofanayo nemoto kanjalo nezibuko bese ivala ngamasondo angu 19 inch nerimu lakhona.
Ngaphakathi izinto zishintshe kakhulu njengoba iphuma nezihlalo eziyisikhumba ezisebenza ngogesi abazi kakhulu ngezimoto abathi ngama-sport seats. Izihlalo zinezindawo ezithofozelayo zokuncika kanjalo nezindawo zokubeka izingalo.
Phansi ishaya ngokhaphethi abangajwayelekile kodwa abanombala ohambisana nezicabha ngaphakathi.
Amaphedali phansi yilawo ajwayeleke ukutholakala ezimotweni zejubane nawo ayi sporty.
INJINI NAMANDLA
Le moto itholakala ngenjini engu 2.2 litre SD4 HSE turbo enamandla afinyelela ku 140kW kanye ne-torque engu 420Nm. Isebenzisa ubuchwepheshe be-Intelligent Power Management System (IPMS) obukwazi ukunika i-battery amandla ngesikhathi imoto yehlisa ijubane ngaleyo ndlela ingasebenzisi u-petrol omningi. Ukhona nomunye u-gearbox abathi uyisizukulwane sesibili obizwa nge- Asin Warner AWF21 ongumshini ozishintshayo (Automatic transmission).
Le njini ithe ukuthi thuthu ngezinga, iyawonga futhi u-petrol. Ayigcini nje kuphela ngokuba imoto enhle ebukekayo, kodwa yakhelwe nokuthi ikwazi ukumelama nezimo ezihlukile zomgwaqo njengokuqwala izintaba ngaphandle kokuzwela.
Abantu abasuke bephakathi emotweni ukuphepha kwabo kuyabhekelelwa njengoba iphuma ne-Command Driving Position esiza ekutheni umshayeli akwazi ukubona kalula wonke amakhona emoto. Iphuma nama-airbag ayisikhombisa okukhona kuwo awasezinhlangothini abizwa ngamakhethini, amabili angaphambili neyasedolweni yomshayeli. Akumangazi ukuthi kungani ithole ukuhlonishwa ngezinkanyezi ezinhlanu kwezokuphepha emuva kokuvivinywa emazweni ahlukene.


c: text/html

text:
Ukuba muhle kodwa ungafundile akusho lutho. Lokhu kushiwo ngumrepha waseMelika, uNicki Minaj.
Ususe umsindo ezinkundleni zokuxhumana owayengumculi wekwaito uMshoza.
Isiphalaphala somethuli wezinhlelo zethelevishini, uBoity Thulo, sivule isifuba ngobudlelwano baso nomrepha uCassper Nyovest.
Usenqume ukungaphinde awungenele umncintiswano wokuvundulula oDJ, uDJ osengenele lo mncintiswano kabili kodwa engawini
Ssisinde ekudliweni yizembe isilomo somlingisi weSibaya ebesilengela eweni lokubona esafika ngayo kulo mdlalo.
Isishaye ingwiji inkakha yomculi wekwaito u-Arthur Mafokate, ngokuwinisa inkomo umlandeli omvotele kakhulu kumaMetro FM Music Awards.
Isilomo somculi wekwaito saseThekwini sifisa kube nemicimbi yobumnandi ezohlanganisa izinhlanga ukuqeda isihlava sokucwasana esihlasele elakuleli.
Umculi uKelly Khumalo ugabisele abalandeli bakhe ngamazwibela engoma yowokholo entsha.
I-NFP esiShayamthetho saKwaZulu-Natal isicele uNgqongqoshe weziMali esifundazweni ukuba avimbe ukuxhaswa kwekhonsathi kaNicki Minaj no-TI.
UBonang Matheba uzokwethula uhlelo lomculo kuSABC iLive Amp, ngesonto eledlule evalelise omunye wabethuli bayo uPearl Thusi.
Umngani omkhulu kaKoyo Bala futhi obecula naye eqenjini i-3Sum uthe ukushona kwakhe kusho ukuthi sekuphelile ngeqembu labo.
UmculiI we-Afro House, uShota, uthe usebuye ngokugcwele emculweni ngemuva kokuhlaba ikhefu ngenxa yokugula kwendodana yakhe encane.
UToya Delazy uthi ukuba khona kwesikhala seqembu leHip Hop labesifazane kuleli yikho okuholele ekutheni asungule iqembu iKlutch Kollective.
Usephumile ejele umrepha wakuleli u-OkMalumKoolKat owaboshwa e-Australia ngokwakubikwa njengecala lokunukubeza ngokocansi.
Ijaji lama-Idols elingumakadebona emidlalweni yethelevishini, eliphinde libe ngumdansi, lizobonakala okokuqala ohlelweni ...

robotstxt: allowed

filter: keep


text:
Ingabe uNkulunkulu ukhona na? Bukhona yini ubufakazi obufakazela ubukhona bukaNkulunkulu?
Umbuzo: "Ingabe uNkulunkulu ukhona na? Bukhona yini ubufakazi obufakazela ubukhona bukaNkulunkulu?"
Impendulo: Ingabe uNkulunkulu ukhona yini? Kuyamangaza ukuthi abantu abaningi bagxile kulenkulumo mpikiswano. Uhlolo olusanda kwenziwa lukhombisa ukuthi abantu abangaphezu kuka 90% emhlabeni bayakholelwa ebukhoneni bukaNkulunkulu noma ke emandleni thize amakhulu. Kodwa ke, kubonakala kusemahlombe alabo abakholelwa ebukhoneni bukaNkulunkulu ukunika ubufakazi obuqinisekisa ubukhona bukaNkulunkulu. Kimina, ngicabanga ukuthi kufanele kwenzeke ngenye indlela.
Noma kunjalo, ubukhona bukaNkulunkulu abulula ukubuqinisekisa noma ukuphikisana nabo. IBhayibheli isitshela ukuthi sifanele ukwamukela ubukhona bukaNkulunkulu ngokukholwa, “Kepha ke ngaphandle kokukholwa akwenzeki ukumthokozisa, ngokuba ozayo kuNkulunkulu umelwe ukukholwa ukuthi ukhona nokuthi ungumvuzo walabo abamfunayo” (KuMaheberu 11:6). Uma uNkulunkulu ubethanda, ubengavele aziveze nje aqinisekise ukuthi ukhona ngempela. Kodwa ke ukwenza lokho bekungasho ukuthi ukukholwa akudingeki. “UJesu wathi kuye: ngokuba ungibonile uyakholwa na? Babusisiwe abakholwa bengabonanga” (NgokukaJohane 20:29).
Lokho akusho ukuthi abukho ngempela ubufakazi bokuthi Unkulunkulu ukhona. IBhayibheli isho lokhu, “Amazulu ayalanda ngenkazimulo kaJehova, Nomkhathi ushumayela umsebenzi wezandla zakhe. Usuku luyalandisa usuku inkulumo, nobusuku bushumayeza ubusuku ukwazi. Akukho ukukhuluma, awakho amazwi, lapho izwi lingezwakali khona. Isilinganiso sawo siphumele emhlabeni wonke namazwi awo emkhawulweni womhlaba….” (AmaHubo 19:1-4). Uma sibbheka izinkanyezi, siqondisisa ukujula komkhathi, sibhekisise ismanga endalweni, sibone ubuhle bokushona kwelanga – zonke lezizinto zikhomba ebukhoneni boMdali onguNkulunkulu. Uma zingenelisi ukuqinisekisa ukuthi uNkulunkulu ukhona, sinaso isiqiniseko ezinhliziyweni zethu. Incwadi kuMshumayeli 3:11 ithi, “…ubekile nokuphakade ezinhliziyweni zabo....” Kukhona ekujuleni kwezinhliziyo zethu ukwazi ukuthi kukhona okukhona ngale kwalempilo, futhi kukhona Ophilayo ngale kwalomhlaba. Singakuphika loku ngokuhlakanipha kwengqondo yethu, kodwa ubukhona bukaNkulunkulu kithi bukhona. Nokho iBhayibheli iyeqwayisa ukuthi phezu kwabo bonke lobufakazi, basekhona abazophika ukuthi uNkulunkulu ukhona, “Isiwula sithi enhliziyweni yaso, ‘akekho uNkulunkulu’” (AmaHubo 14:1). Njengoba abantu abangaphezu kuka 98% emlandweni, nasemasikweni onke, nasezimpucukweni zonke, nasemazwenikazi onke bakholelwa ebukhoneni bohlobothize lawonkulunkulu – iqiniso ukuthi kukhona okukhona (noma okhona) oyimbangela yalolukholo.
Ukwengeza kulenkulumo mpikiswano ngokwesiBhayibheli kobukhona bukaNkulunkulu, kunobufakazi obuhlelekile obuphathekayo. Ubufakazi-mpikiswano bokuqala bubizwa ngokuthi yi ontology (Ubukhona bukaNkulunkulu). Okuchazwa kabanzi yilempikiswano kususelwa ekuqondeni-nzulu uNkulunkulu okuqinisekisa ubukhona Bakhe. Lokhu kuqala ekuchazeni ukuthi uNkulunkulu uyini, okungukuthi “uyilokho okungaphezu kwalokho okungaqondwa ukuthi kungaphezulu.” Lempikiswano iqhubeka ithi ukubakhona kungaphezu kokuba kungabikhona, ngakoke Lowo oqondwa ngokuthi mkhulu ufanele ukuba khona. Uma ke uNkulunkulu ubengekho, kusho ukuthi ke ngabe akukho nalokhu kukholelwa ukuthi uyena Ophezukonke – lokho kungaphikisana nencazelo yokuthi uNkulunkulu uyini.
Eyesibili incazelo-mpikiswano ibizwa ngokuthi yi teleology (echaza ubukhona bukaNkulunkulu ngokubheka ukuhleleka kwendalo). Yona ke ithi lokhu umhlaba namazulu ekhombisa ukuthi amiswa ngobuqhwephesha obumangalisayo, kufanele ukuthi ukhona Omkhulu onobuqhwepheshi obungaphezu kokuqoda komuntu. Njengokuthi nje, uma umhlba ubungaba seduze nje kancane nelanga ngaphezu kokufaneleyo ubungeke ubesesimeni esikahle sokwenza impilo iphileke kuwo.
Inkulumo mpikiswano yesithathu ibizwa ngokuthi yi cosmological (echazwa ngokuthi wonke umphumela unesisusa). Endalwenikazi iphelele konke okukhona kungumphumela. Kufanele nakanjani ukuthi wonke lomphumela obonakala endalweni unesisusa ukuba uvele. Eqinisweni lonke, kufanele ukuthi kukhona “okungenasisusa” okwenza ukuba kubenesisusa esenza ukuba kuvele umphumela. Lokho “okungenasisusa” kunguNkulunkulu.
Inkulumo mpikiswano yesine ithiwa yi moral argument (engachazwa ngokuthi wulwazi olunzulu ngokulungile nokungalungile). Lonke isiko emlandweni wonke liba nohla lomthetho. Wonke umuntu kukhona kuye ukwazi okulungile nokungalungile. Ukubulala. amanga, ukweba nokungcola akwamukeleki mhlaba wonke. Ingabe lolu lwazi lwalokho okulungile nokungalungile aluveli kuNkulunkulu na?
Ngaphandle kwakho konke lokhu, iBhayibheli lisitshela ukuthi abantu bayaluphika ulwazi ngoNkulunkulu, bakholwa amanga. KwabaseRoma 1:25 kuthiwa, “Baguqule iqiniso likaNkulunkulu, balenza amanga; bahlonipha, bakhonza okudaliweyo kunoMdali ongobongekayo kuze kube phakade. Amen.” IBhayibheli liqhubeka lithi abantu abanakho ukuziphendulela ngokungakholwa nguNkulunkulu, “Ngokuba okungabonwayo kwakhe, kuthi amandla akhe aphakade nobuNkulunkulu bakhe kubonakala kwasekudalweni kwezwe, ngokuba kuqondakala ngezenzo zakhe, ukuze bangabi nakuzilandulela” (KwabaseRoma 1:20).
Abantu bazitshela ukuthi angeke bakholwa nguNkulunkulu ngokuba akunabuqiniso “obuphathekayo” futhi “akunabufakazi obubonakalayo”. Isizathu esiyiso ukuthi uma abantu beke bakwamukela nje ukuthi uNkulunkulu ukhona, bafanele ukwazi nokuthi banokuziphendulela Kuye, futhi badinga intethelelo Yakhe (KwabaseRoma 3:23; 6:23). Uma uNkulunkulu ekhona, sinokuphendulela izenzo zethu Kuye. Kanti uma sikholwa ukuthi akekho, singenza noma yini ngaphandle kokukhathazeka ngokwahlulelwa Nguye. Ngiyakholwa ukuthi inkolelo yendalo yokuguquguquka kancane (evolution) ithandwa ngabaningi ngoba ibanika ithuba lokuba bangakholwa nguMdali uNkulunkulu. UNkulunkulu ukhona futhi iqiniso ukuthi wonke umuntu uyakwazi lokho. Kona lokho okwenza abanye baphikisane kangaka nobukhona Bakhe kukhomba khona ukuthi ukhona.
Ngivumele ngiphe ubufakazi bokugcina ngobukhona bukaNkulunkulu. Ngazi kanjani ukuthi uNkulunkulu uyaphila na? Ngiyazi ukuthi uNkulunkulu uyaphila ngokuba ngikhuluma Naye imihla ngemihla. Akusho ukuthi ngimuzwa ekhuluma nami ngezwi elizwakala ezindlebeni, kodwa ngiyabuzwa ubukhona bakhe, ngiyakuzwa ukungihola kwakhe, ngiyalwazi uthando lwakhe, ngiyalangazelela umusa wakhe. Okuningi kwezekile empilweni yami ezingachazeki ngaphandle kokuthi uNkulunkulu ozenzileyo. UNkulunkulu ungisindisile washintsha impilo yami okwenza ukuthi ngikwamukele ngokuphelele ukuthi ukhona. Zonke lezinkulumo mpikiswano azinamandla okwenza ukuthi umuntu angakholwa ubukhona bukanKulunkulu ngokuba kuyiqiniso elisobala. Ekugcineni kwakho konke, ubukhona bukaNkulunkulu bufanele ukwamukelwa ngokukholwa (KuMaHeberu 11:6). Ukukholwa kuNkulunkulu akusikho nje ukugqumela ebumnyameni, kodwa ukuthatha isinyathelo sokungena endaweni ekhanyayo lapho abaningi sebavele bemi khona.
Buyela ekhasini lekhaya lesiZulu
Ingabe uNkulunkulu ukhona na? Bukhona yini ubufakazi obufakazela ubukhona bukaNkulunkulu?


text:
Usekhona uMotlanthe kwezombusazwe - Umbiko
2012-12-19 10:41
Bloemfontein - Imibiko ethi uKgalema Motlanthe uzoshiya maduze kuhulumeni kumele ithathwe njengamahebezi, kusho isikhulumi sakhe uThabo Masebe ngoLwesibili ebusuku.
"Angikwazi lokho mina, akaze asho lutho," kusho uMasebe etshela iSapa.
"Kuthatheni njengamahlebezi. Okwamanje usayiphini likamengameli wezwe."
IJacaranda FM ngoLwesibili ebusuku ibhale enkundleni yokuxhumana iTwitter ukuthi kunemibiko ethi "uKgalema uzoshiya maduzane kuhulumeni".
Ngaphambilini, iNewsFire ibike ukuthi uMotlanthe wethule inkulumo yakhe engahleliwe engqungqutheleni ngoLwesibili ebusuku, evalelisa ngemuva kokuba sesikhundleni esiphezulu iminyaka engu-15.
Kwesinye isenzo esithuse abaningi, uMotlanthe wenqabe ukungenela esokuba yilungu lekomidi eliphezulu le-ANC.
Okhulumela i-ANC uJackson Mthembu uthe iqembu belingazi ukuthi uMotlanthe uhlela ukunqaba ukuba yilungu le-NEC.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
UDIDEKILE umlisa waKwaBester, eNanda, kulandela ukunyamalala kwendodana yakhe nonina wayo abahamba beyothenga ukudla ngoLwesithathu olwedlule kodwa kuze kube yimanje abakaze babuye ekhaya.
UMnuz Thulani Mbuyazi (34) uthe uNksz Nomfundo Mwandla (26) ongunina wendodana yakhe uThando Mbuyazi (9) wamshiya endlini ekuseni engakhombisi ukuthi kunento emphethe kabi.
Uthe wamnikeza nemali engu- R1 000 yokuthenga ukudla wayamukela kahle wabashiya ekhaya nengane izolungiselela ukuya esikoleni yena ayothenga yedwa eBridge City.
“Ngokwazi kwami akukho okufanele ngabe kumphethe kabi emoyeni nokungamenza akhethe ukungishiya.
Kuyangithusa ukunyamalala kwabo kangaka, nengane iyasala esikoleni kwazise besiyishintshe nesikole kulo nyaka njengoba seziningi izinsuku ilovile,” kusho uMbuyazi.
Uqhube ngokuthi ngabe akuzweli kakhulu ukuba uNomfundo uhambe yedwa uma bekuwukuthi ubengasakuthokozeli ukuba naye.
Uthe bekufanele akhulume babonisane noma ashiye ingane iqhubeke nesikole.
UMbuyazi uthe usekwenze konke okusemandleni ukubathungatha ngoba ngisho nomdeni kaNomfundo ukhungathekile ngokunyamalala kwakhe nengane kungazwakali mkhondo
UMbuyazi uthe uxhumana nomndeni wakhe cishe zonke izinsuku kodwa akekho onolwazi ngendodana yakhe nonina wayo.
Omakhelwane abambona ngelanga ehamba bathi wabatshela okufanayo nabo wathi usayothenga ukudla eBridge City njengokujwayelekile kodwa wagcina engabuyanga nengane.
UMbuyazi uphethe ngokuthi udaba lwakhe uselubikile emaphoyiseni angazi ukuthi azolusukumela yini abathungathe.
“Lincane ithemba lokusizakala njengoba amaphoyisa engazange angivulele icala lomuntu olahlekile kunalokho angenzele incwadi echaza ngokulahleka kwabo,” kusho uMbuyazi okhathazekile ngomndeni wakhe.


text:
Yenze kahle kakhulu iGauteng ku-matric
2013-01-03 07:40
Johannesburg - Abafundi bakamatikuletsheni baseGauteng yibo abaphase ukwedlula abanye abafundi kwezinye izifundazwe, njengoba kuphase isibalo esingu-83.9%.
I-Eastern Cape ibe nesibalo esiphansi kakhulu, esingu-61.6%, kulandele iLimpopo ngo-66.9%, kube yiMpumalanga ngo-70%, kube yiKwaZulu-Natal ngo-73.1%, iNorthern Cape ibe ku-74.6%, eFree State isibalo sibe ku-81.1%, bese eNorth West sibe ku-79.5%.
Kube nokwehla okuncane eWestern Cape uma kuqhathaniswa nango-2011, njengoba izibalo zazimi ku-82.9% kanti kulo nyaka ziku-82.8%.
Izibalo ezihlanganisiwe zithi bangu-73.9% abafundi abaphasile, kusho uNgqongqoshe woMnyango weMfundo eyiSisekelo u-Angie Motshekga.
Ngonyaka owedlule kwaphasa abafundi abangu-70.2%.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Sizinzile isimo eSasolburg
2013-01-25 08:32
Johannesburg - Sithule isimo eSasolburg kulandela imibhikisho ebihambisana nodlame, nedonse cishe isonto lonke, kusho amaphoyisa aseFree State.
UColonel Motantsi Makhele uthe yize isimo sinzile, izikhulu zizoqhubeka nokuqapha leya ndawo.
Kushone abantu abane kusukela kuqale le mibhikisho ebimelene nokufakwa ngaphansi komunye umasipala ngeSonto.
Izakhamuzi zikhala ngokuhlanganiswa koMasipala waseMatsimaholo eSasolburg noMasipala waseNgwathe, ongaphansi kweParys.
UNgqongqoshe wezokuBusa ngokuBambisana nemiSebenzi kaHulumeni uRichard Baloyi umemezele ngoLwesine ukuthi lolu hlelo ngeke lusaqhubeka.
Okhulumela i-Independent Police Investigative
Directorate (Ipid) uMoses Dlamini uthe kuzophenywa ngezinsolo ezithi amaphoyisa ayathinteka ekufeni kwabantu ababili.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Umnyaka ka 2012 bekungumnyaka olobunzima empilweni yabantu abanengi kwele South Africa. Ukutshengisela okulodlakela kwezisebenzi zemigodi kanye labatshayeli bamaroli, ukuxokozela kwenkokheli yebandla le ANC phambilini komhlanganos wokudinga amavoti yikho okuzahlala kukhunjulwa ngabanengi ngalo umnyaka.
Izizalwane zezimbabwe ezisesouth africa okucatshangelwa ukuthi zedlula izigidi ezimbili lazo bezibhekane lohlupho lonyaka. Inengi laboke bachaza u2012 njengomnyaka obubathwalise amagabha avuzayo kukanti bathi sebethembele ekhethweni lwezimbabwe oluzayo ukuthi yilo oluzabaphendlela indlela yokubuyela elizweni labo batshiyane lenhlupho zemazweni.
Izehlakalo zokutshengisela okulodlakela kwezisebenzi zemigodi labatshayeli bamaroli, bethwele imikhonto, imiqwayi lamahloka yinto ezahlala ikhunjulwa ngamabengi emnyakeni ka2012. Ilanga lamhlaka 16 ngcwabakazi 2012, lapho amapholisa adubule khona abulala izisebenzi zomgodi ezingamatshumi amathathu lanhlanu yilo elibeyisibonelo esikhulu sobulukhuni bempilo kwabasebenzayo labangasebenziyo.
Kulabezimbabwe okucatshangelwa ukuthi bedlula izigidi ezimbili abahlala kwele South Africa. Inengi laboke labo bathi u2012 ubenzima okwamagama. Njengobake ukubalwa kwabantu elizweni jikelele kusanda kuveza ukuthi izizalwane zakwele South Africa ezingasebenziyo zifika izigidi eziyisithupha, isizalwane seZimbabwe uNkosazana Sipho Moyo uthi ukusweleka kwemisebenzi yinto ehlukumeze abanengi abadabuka eZimbabwe.
Isizalwane seZimbabwe uMnu. Arthur Ncube, ongumlingisi, umculi kanye lomdansi, uthi u2012 ubungumnyaka omubi. UNcube uthi uzame kanengi nengi ukuthola usekelo lwemali emsebenzini wakhe kodwa kwehlula. Uthi njalo ukwanda kwezehlakalo zokuhlukuluzwa kwezizalwane zeZimbabwe ngamapholisa kuhlukuluze abanengi.
Loba kunjalo isizalwane seZimbabwe uMnu. Butholezwe Nyathi uthi kunengi njalo okubahambele kuhle njengezizalwane zezimbabwe. Uthi ukubangconywana kwesimo sezomnotho eZimbabwe kanye lokutholakala kokudla ezitolo kuphungule umthwalo kuzizalwane zezimbabwe kwele eSouth Africa. Ngokutsho kukanyathi, ukuthola kwezizalwane zeZimbabwe ezinengi imvumo yokusebenza, ukufunda lokuqhuba amabhizimusi phansi kohlelo oluqhutshwe ngo 2010, kuveze impumela emihle ngo 2012.
Kusenjalo izizalwane zeZimbabwe ziyavumelana kwelo kuthi ukhetho olukhangelelwe ezimbabwe ngo 2013 yilo oselusele lulithemba lokuthi ngelinye ilanga bengaphindela ekhaya batshiyane lokuhlupheka emazweni. Lobanje bekhuthaza uhulumende wesouth africa ukubasiza ngokudala amathuba omsebenzi ngesikhathi besaselapha, bafisa kakhulu ukuthi ukhetho lwezimbabwe ngomnyaka ozayo lubaphendlele indlela yokubuyela ekhaya.
UMnu. Arthur Ncube uthi wesabela ukuthi umnotho wesouth africa ulokhe usehla njengalokho okwenzakala ezimbabwe ngakho isifiso sesingesokubuyela ezimbabwe.
UNkosazana Sipho Moyo yena uthi useyilinde ngamehlo abomvu impumela yokhetho lomnyaka ozayo.
UMnu. Butholezwe Nyathi yena uthi bakhangelele ukuthi ukhetho oluzayo lulethe inguquko ezakwenza baphindele ekhaya.
Kusobalake ukuthi izizalwane zeZimbabwe zime ngezwi linye ekuthini sezidiniwe ngokuhlupheka emazweni ngakho sezifuna ukubuyela ezimbabwe.
UBenedict Nhlapho usipha loludaba eseJohannesburg kwele South Africa.
.


text:
Abaduni bahlasele umkhumbi eNigeria
2012-12-24 14:22
Lagos - Abaduni bemikhumbi bahlasele umkhumbi eNigeria base bethumba abasebenzi abane esigamakweni sakamuva kuleliya lizwe elicebe ngowoyela, kusho i-International Maritime Bureau ngoMsombuluko.
"Abaduni bemikhumbi abebehlome beyizingovolo ngezibhamu, bangene emkhumbini bathumba abasebenzi abane," kusho iPiracy
Reporting Centre ye-IMB ngalesi sigameko sangeSonto.
Akekho okubikwe ukuthi ulimele kulabo abathunjiwe.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Zibhajwe kweziwudlayo kobeshendeza umka muntu
2013-01-31 10:03
Johannesburg - INkantolo eNkulu ePitoli isiyalele indoda eyajola nowesifazane oshadile yathi kumele ahlawule umyeni weshende ngesamba esingu-R75 000.
Iphephandaba iThe star, libike lathi uJaji obambile uLouis Vorster utshele ummangalelwa uRenier Heine ukuthi akakhokhe nenzalo engu-15.5%, emalini yenhlawulo.
Ummangali ochazwe kuphela kwathiwa ngu-DJE Erasmus, utshele inkantolo ukuthi wayeshadile kumnandi, kwaze kwaba umkakhe uSune Erasmus, uyamshiya uyojola noHeine, ngo-2010.
U-Erasmus uthi unkosikazi wakhe wathola umsebenzi enkampanini eyenza imithi ngo-2009, wase ehlangana neshende lakhe eliyintatheli, esho etshela iphephandaba.
Ezama ukuziphendulela uHeine, utshele inkantolo ukuthi uSune wayengathokozile emshadweni wakhe, yize eyengakajoli naye.
Bobathathu laba bazibiza ngabazalwane benkolo yamaKrestu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Kumbhedele obezama ukukhulisa 'induku'
2012-11-16 14:02
Bangkok - Izikhulu zezempilo esibhedlela eBangkok, kudingeke zijumpule "amazambane" owesilisa waseThailand, ngemuva kokubheda kwemizamo yokukhulisa isitho sakhe sangasese.
Lo mlisa mumbe oneminyaka engu-50 ubudala ujove isitho sakhe sangasese ngamafutha aziwa ngokuthi yi-olive oil, ngoba ezama ukukhulisa "induku".
Kuthiwa maningi amadoda asebenzisa i-olive oil, i-silicone kanye nophalafini, ukuzama ukukhulisa izitho zawo...zonke lezi zindlela abazisebenzisayo kuthiwa aziphephile.
Abezempilo bathi balinganiselwa ku-40 abantu asebengeniswe esibhedlela, kulandela ukungaphumeleli kokukhulisa izitho zabo, base behlangabezana nokugula thizeni.
Isibhedlela sithe bese kuyiminyaka indoda lena ijova isitho sayo ngenhloso yokusikhulisa, igcine ingenwa wundlavuza kwase kudingeka asuswe "amazambane".
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Sapa - AFP


text:
Angeke asidlulise isigwebo owabulalisa unina
2012-12-13 12:05
Durban - Owesifazane waseThekwini u-Astrid Tavira olahlwe yicala lokukhanda itulo lokubulala unina, angeke asidlulise isigwebo sakhe seminyaka engu-15, avuka naso eNkantolo yesiFunda khona eThekwini.
UTavira, 20, watholakala enecala lokubulalisa umama wakhe uFreda, 50, owaqala wadlwengulwa yisoka lakhe uWaleed Karriem, 34.
Icala lamlahla ngenyanga kaSeptemba, lona lenziwa ngenyanga ka-Agasti.
UKarriem wagwetshwa udilikajele.
IMantshi uNanette Otto, wanika uTavira iminyaka engu-15, wamlengisela eyisikhombisa.
NgoLwesithathu ummeli kaTavira uTwanette
Volskenk, utshele inkantolo ukuthi angeke asasifaka isicelo sokwedlulisa isigwebo, wangakhipha zizathu, kubika iphephandaba iThe Mercury.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Kuzolalelwa icala ngeDalai Lama
2012-11-09 16:38
Bloemfontein - INkantolo eNKulu yokweDlulisa amaCala izolalela isicelo seNkatha Freedom Party kanye neCongress of the People, sokuthi kuphenywe ukuthi kwakuhambisana yini nomthetho ukuthi uMnyango wezaseKhaya unganiki umholi wenkolo waseTibet, imvume yokungena kuleli.
IDalai Lama yancintshwa i-visa yokuthi ingene kuleli ngesikhathi imenywe emcimbini wokubungaza usuku lokuzalwa luka-Archbishop Emeritus Desmond Tutu.
"Ngenxa yezizathu ezingaqondakali udaba lukaDalai Lama lubeka obala ubudlwelwano obukhona phakathi kwabaphathi baseNingizimu Afrika nohulumeni waseChina," kusho okhulumela i-IFP uMario Oriani-Ambrosini.
"Abameli bakahulumeni bahambise amaphepha ngaphambi kwenkantolo bethi ukunganikwa kweDalai Lama i-visa, akuhlangene nohulumeni waseChina," echaza.
Umgcotswha lona uhlonishwa kakhulu ngegalelo lakhe njengoba esake wahlomula nangendondo iNobel Peace Prize, ukwazi ukuhambela amazwe amaningi ngaphandle kwaseNIngizimu Afrika naseChina.
Ngesikhathi engayitholi imvume yokungena kuleli, uMbhishobhi uTutu wathi uhulumeni wakuleli unesihluku udlula owangesikhathi sikahulumeni wobandlululo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
WASHINGTON DC —
Inhlanganiso ekhankasela isisekelo sombuso esiqakathekisa intando kazulu, iNational Constitutional Assembly (NCA) ithi uhulumende kumele aphe uzulu inyanga ezimbili ukuthi ahluze ugwalo lwesisekelo esitsha andubana kuyiwe kukhetho lwe-referendum.
Ekhuluma lentathelizindaba eHarare ngoLwesibili, umgcinisihlalo walinhlanganiso uMnu Lovemore Madhuku uthe uhulumende engehluleka ukwenza lokhu, inhlanganiso yakhe izakhweza udaba lolu emthethwandaba.
Uhulumende kakethuleli umphakathi isisekelo lesi ngokusemthethweni njalo kakatsho ukuthi uzulu uzanikwa isikhathi esinganani ukuthi asicubungule kungakayiwa ku-referendum
UMadhuku wengeze wathi umthetho wePublic Order and Security Act, ovimba ukubuthana kwabantu bengaphiwanga imvumo ngamapholisa, kumele ubekwe eceleni ngesikhathi sereferendum ukwenzela ukuthi inhlanganiso yakhe yenelise ukukhulumisana labantu ibakhuthaza ukuthi bengamukeli isisekelo lesi.
Ukuhlaziya loludaba sixhume ingcwethi kwezombusazwe njalo engumgcinisihlalo weNANGO uMnu Effie Dlela Ncube yena othe uvumelana leNCA.
UMnu Ncube wengeze wathi kuqakathekile ukuthi uzulu aphiwe ithuba lokuhlaziya isisekelo lesi ukwenzela ukuthi avote alolwazi olugcweleyo kureferendum lapho azakutsho ukuthi uyasamukela yini kumbe hatshi.
ICopac yethule isisekelo lesi ephalamende ngoLwesibili, njalo amalunga alelidale akhangelelwe ukusihluza kuqala ngoLwesithathu asamukele.
Engasamukela, uhulumende uyabe sekhangelelwe ukubeka ilanga okuzakwenziwa ngalo ireferendum.
Amabandla akuhulumende, abalisa iZanu PF lamacele womabili eMDC, ayiwo alobe isisekelo lesi, athi uzulu kumele asisekele sibe ngumthetho ukwenzela ukuthi kuyiwe kukhetho lokudinga uMongameli labammeli bephalamende lamakhansila kunyanga ezizayo.


text:
I-ANCYL izoncengela uMalema okokugcina
2012-12-19 13:01
Carien du Plessis, City Press
Bloemfontein - I-ANC Youth League izozama okokugcina ukuthi iqembu elibusayo liyilalele ngodaba lokubuyiselwa komholi wayo uJulius Malema esikhundleni sakhe enkomfeni eMangaung.
Lowo oyilungu lesigungu esiphezulu kulolu phiko u-Abner Mosaase
ukuqinisekisile lokhu ngoLwesithathu.
Uthe i-ANCYL izoluphakamisa lolu daba uma sekuvulwe inkundla yokuzwakalisa izimvo kule ngqungquthela.
“Asikambeki umuntu ozokhuluma, kodwa kumele siluphakamise lolu daba," esho.
Le nkomfa iyithemba lokugcina likaMalema lokuthi abuyiselwe esikhundleni, kodwa ngemuva kokuphindiselwa esikhundleni kukaMengameli Jacob Zuma nabangabhekani naye, abukeka emancane kakhulu amathemba.
UMalema nalowo okhulumela i-ANCYL owamiswa uFloyd Shivambu babhalele le nkomfa incwadi becela ukubuyiselwa ezikhundleni zabo, bathi bazoya enkantolo uma lokhu kungenzeki.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- City Press


text:
Kugqugquzelwe isiteleka samapulazi
2013-01-21 10:03
Cape Town - Abasebenzi basemapulazini kubikwa ukuthi bagqugquzelwe ukuthi baqhubeke nesiteleka kuze kube kuhlangatshezwana nezimfuno zabo zokunyuselwa amaholo.
IBuilding and Allied Workers Union of SA (Bawusa) itshele abasebenzi ngeSonto ukuthi ukubuyela kwabo emsebenzini kungase kwenze abaqashi ukuthi bangabaniki u-R150 ngosuku lo abawufunayo, kubika iCape Times.
"Sinxusa bonke abasebenzi basemapulazini ukuthi bangaphindeli emsebenzini. Kuncono sihlupheke izinsukwana ezimbalwa kunokuthi sihlupheke impilo yethu yonke," kusho uNobhala Jikelele weBawusa uNosey Pieterse e-Avian Park, ngaseWorcester.
"Sizoyinqoba maduze le mpi, kepha sicela wonke umuntu ukuba asilekelele ngoba sonke sizohlomula ekugcineni."
UPieterse uthi abalimi baya ezindaweni ezisemaphandleni manje ukuyofuna abasebenzi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
SIMPHIWE NGUBANE
BAYAVEVA osomatekisi baKwaZulu-Natal abebenethemba lokuthi nabo bazohlomula njengoba iNingizimu Afrika izobamba imidlalo ye-Africa Cup of Nations (Afcon), eqala kusasa.
Izinhlangano zamatekisi, okubalwa kuzo i-South African National Taxi Council (Santaco), KwaZulu-Natal Transport Alliance (KZNTA) neTop Six, zishiye ezingalazi ekomidini elihlela le midlalo, iLocal Organising Committee (LOC), ngokubavalela kwayo ngaphandle.
Bathi yize nabo bengezinye zezindlela ezibalulekile zokuthutha umphakathi kodwa iLOC ibashaye indiva, yakhetha abamabhasi nezitimela.
Bafanise okwenziwe yileli komidi nokwakwenziwa wuhulumeni wangesikhathi sobandlululo okwakuthi uma kunemicimbi emikhulu abantu abamnyama bangabonelelwa ngalutho.
Unobhala we-KZNTA, uMnuz Bafana Mhlongo, uthe babekade bethenjisiwe ukuthi bazothola intshontsho ngokusingathwa kwalo mqhudelwano kodwa sekuyabakhanyela ukuthi uhulumeni akanandaba nale mboni.
“Sikhishwa inyumbazane. Asinakiwe kodwa solithola ithuba lokukhombisa uhulumeni ukuthi sikhona nathi ngoba siyabona ukuthi usesikhohliwe.
“(Induku) siyithukuse emqubeni, sovuka konakale izinto,” kusho uMhlongo ngentukuthelo.
UMnuz Big-boy Dladla onguSihlalo we-Top Six uthe bebenethemba lokuthi umasipala weTheku ne-LOC uzobabiza ukuthi bazothutha umphakathi ngesikhathi semidlalo kodwa akwenzekanga.
Uqhube wathi okwenzekayo akubamangazi kakhulu ngoba kwenzeka into efanayo bevalelwa ngaphandle ngesikhathi semidlalo yeNdebe yoMhlaba ngo-2010 nangesikhathi sengqungquthela yesivuvujikelele, iCop 17, ngo-2011.
“Yithina esithutha abantu abaningi ngezimoto zethu kodwa uma sekumele senze lokhu uma kunemicimbi, asinakwa.
“Sithule sibheke isiphetho sale nto eyenzekayo. Besazi ukuthi bebengeke bashiywe ngaphandle abamabhasi nezitimela,” kusho uDladla.
Inhlangano elawula ibhola lezinyawo e-Afrika i-Confederation of African Footbal (CAF) ne-LOC benze isivumelwano sokusebenzisana nabezitimela i-Passenger Rail Agency of South Africa.
I-KZN inikwe izitimela zamahhala ezingu-26 ezizothutha abalandeli bebhola abanamathikithi besuka emalokishini aseThekwini, uMashu noMlazi, zibase eMoses Mabhida Stadium.
Abe-LOC bathe isitimela ngasinye sizothwala abantu abangu-2 000.
Lokhu kuthukuthelise unobhala weSantaco kuzwelonke, uMnuz Philip Taaibosch. Uthe bashaywe udume lwengozi ngokukhishwa kwezitimela ezingaka ekubeni bona bengeke bahlomule lutho.
“Siphoxekile ukuthi ngalesi sikhathi senkululeko i-LOC nohulumeni abayihloniphi futhi kushaywa ngesithende imboni yamatekisi njengoba kwakwenziwa ngasikhathi sobandlululo. Ngeke siphele moya, sizoqhubeka sihambele amarenki sinxenxe abagibeli bethu ukuthi bathenge amathikithi baye ezinkundleni ngesikhathi semidlalo ye-Afcon,” kusho uTaiabosch, othe bavalelwe ngaphandle ezingxoxweni wuhulumeni.
Usihlalo we-LOC e-KZN, uMnuz Vusi Mazibuko, uthe izolo babekade bebatshelile abemboni yamatekisi ukuthi ngeke zibe khona izindawo zokugibelisa abalandeli uma beya noma bebuya enkundleni kodwa zikhona izinhlelo zokubahlomulisa abanazo.
Akathandanga ukunaba ukuthi yibaphi osomatekisi abazohlomula. Uthe uyayihlonipha le mboni futhi basazimisele ukusebenzisana nayo ngemuva komqhudelwano.
“Akuzona zonke izindawo ezinemizila yesitimela ngakho sizowadinga amatekisi ukuthi alekelele ekuthuthweni kwabantu. Akulula ukuthi ngisho ukuthi ngobani esikhulume nabo embonini yamatekisi,” kusho uMazibuko.


text:
Alikho iqembu esilisabayo – Mbesuma
2011-10-24 16:37
Durban – Umdlali odlala phambili eqenjini leGolden Arrows, uCollins Mbesuma uthi ucabanga ukuthi usedlala kahle phambili komdlalo wabo weTelkom Knockout neSuperSport United, kubika iFootball365.co.za.
Lo mdlali owafaka amagoli angu-33 ngesizini ka-2004.05, usefake amathathu kulesizini.
"Ngizizwa ingathi sengibuyela ezingeni engilaziyo," ushilo uMbesuma ekhuluma ne-website yePSL.
"Ngingadlala ngcono, kodwa ngizizwa ingathi sengizofika."
UMbesuma uthe umdlalo wabo lapho beshaye khona iKaizer Chiefs uzobasiza.
"Wonke umdlali eqenjini lethu ukholwa ukuthi singashaya noma Ubani. Okwamanje, alikho iqembu esilisabayo."
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- News24


text:
Kushone usana unina edakiwe
2012-11-05 12:29
Tiyeni Jeranji, Daily Sun
Johannesburg - UNonkonzo Thombe watshela omakhelwane ukuthi usekhethe ukuqalela amaholidi kaDesemba manje ngokuthi aphuze utshwala, kodwa lokho kuphenduke umshophi.
Ngesikhathi ebuyela emzini wakhe wayedakwe kakhulu, nakuba kunjalo waqhubeka nokuncelisa ingane yakhe enenyanga eyodwa izelwe.
Wayihlohla ibele emlonyeni wazumeka.
Kuthe uma esevuka ngoMgqibelo, ingane yayisithule.
Iphephandaba iDaily Sun livakashela lomama wengane oneminyaka engu-32 ubudala ongowasemijondolo yaseKosovo ngaseSamora Machel eWestern Cape egcwele ukuzisola.
“Bengidakiwe ngazumeka," kusho yena.
“Ngimncelise kwaze kweqa, waxhileka. Izindebe zakhe bezimnyama futhi igazi beliphuma ngamakhala. Ebanda qa.”
Umemezile efuna usizo kodwa akukho ebesekungenziwa.
"Ngifisa sengathi kungathiwa ngiyaphupha, ngivuke ingekho yonke le nto. Ngiyazisola ngalokhu okwenzekile."
UNonkonzo uyakuphika ukuthi uyisidakwa. Kodwa omakhelwane bathi ulala kubona.
- Landela
IzindabaNews24 kuTwitter
- Thola
ezinye izindaba zeDaily Sun kumakhalekhukhwini wakho
- Thola
izindaba zeDaily Sun kuFacebook
- Daily Sun


text:
UReeva wayezifela ngo-Oscar
2013-02-22 10:04
Pretoria - Ezinsukwini eziyisikhombisa ngaphambi kokuthi adutshulwe abulawe, uReeva Steenkamp wayengawuvali umlomo ngenhlonipho nothando analo ngo-Oscar Pistorius, ekusolakala ukuthi nguye ombulele.
Unobuhle wakhuluma nabezindaba zephephabhuku iHeat, echaza ngothando lwakhe, kusho umbiko weTimes Live.
Izithandani lezi kuthiwa zaqala ukuthandana ezinyangeni ezimbalwa ezedlule, uReeva wadutshulwa wabulawa ngosuku lwezithandani esemzini wesoka lakhe.
Ngemuva kwesehlakalo, kwaboshwa uPistorius, okumanje uzama ukurthola ibheyili enkantolo.
USteenkamp watshela iphephandaba ukuthi uyamhlonipha futhi uyamthanda uPistorius, wathi akathandi ukukhuluma ngobudlelwano babo kwabezindaba.
"Osaziwayo abaningi izindaba zabo zezothando zigcwala amaphephandaba, kugcina kusanhlekisa lokho noma umbukiso.
Mina no-Oscar asinjalo," becaphuma uReeva.
"UReeva wayesaba ukuthi abezindaba bazofaka ubudlelwano babo engcupheni," kusho umhleli weHeat, u-Andre Neveling.
USteenkamp wacashunwa ethi: "Angifuni lutho oluzophazamisa umsebenzi ka-Oscar wokugijima. Unekhono elibabazekayo, angifuni siphazanyiswe ngamanga."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Izolungiswa ngo-R1.4b imizi yezikhulu
2012-11-09 10:02
Cape Town - UMnyango wezemiSebenzi yoMphakathi okumanje ulungisa umuzi kaMengameli Jacob Zuma eNkandla uzoqhubeka nokulungisa eyezinye izikhulu zikahulumeni, okubalwa owesekela likamengameli neyongqongqoshe beKhabhinethi eKapa nasePitoli ngemali elinganiselwa ku-R1.4bn, kubika iDie Burger ngoLwesihlanu.
Lokhu kuza ngemuva kokuqonga komsindo ngokulungiswa komuzi kaZuma, nokuzobiza imali elinganiselwa ku-R248m.
Ngokombiko olethwe yilo Mnyango:
- U-R404m uzosetshenziselwa ukulungisa imizi yongqongqoshe engu-17 eFernwood nokuzobiza imali engu-R23.7m umuzi ngamunye.
- Kunomsebenzi ka-R192m oqhubekayo eMahlamba Ndlopfu, nokungumuzi kamengameli wezwe osePitoli.
-
U-R13.7m ubekelwe ukuba ulungise i-Oliver
Tambo House, nohlala iphini likamengameli.
- Kanti u-R105m uzosetshenziselwa ukwakha indawo yezikhulu ePitoli.
Owe-DA u-Anchen Dreyer uthe lo mkhuba wokuxhaphaza imali utshengisa ukuthi uhulumeni uqhelelene kangakanani nabantu bakuleli ngakwezentuthuko.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
WASHINGTON —
Umthethwandaba we Supreme Court ngoMvulo unqume ukuthi uBishop Chad Gandiya okhokhela elinye icele lenkonzo yeAnglican eHarare nguye umkhokheli oqotho walelibandla njalo icele lakhe yilo elilelungelo lokusebenzisa impahla zalelibandla.
UBishop Gandiya utshele iStudio 7 ukuthi kumele uBishop Nolbert Kunonga, okhokhela elinye icele, njalo onguye obesebenzisa impahla zonke zalelibandla, aphendlele icele lakhe indawo kuzakhiwo zalinsonto kungakafiki impelaviki.
Ibandla leli ladabuka phakathi ngomnyaka ka 2007 lapho uBishop Kunonga aphikisana lesinqumo salelibandla esokuthi izitabane zivunyelwe ukukhokhela linkonzo.
Lanxa uBishop Kunonga waxotshwa yisigodlo salelibandla, wathola imvumo emthethwandaba ophezulu ukuthi aqhubeke esebenzisa impahla yalelibandla, egoqela izikolo, amakilinika, kanye lezindlu zokukhonzela.
Amalunga elinye icele athi axotshwa kulezimphahla nguBishop Kunonga esekelwa ngamapholisa, njalo akhweza loludaba emthethwandaba.
Isikhulumi sikaBishop Kunonga, uBishop Alfred Munyanyi utshele iStudio 7 ukuthi uzethula umbono webandla lakhe ngaloludaba ngolweSibili sebehlolisise ngokupheleleyo isinqumo somthethwandaba.
UMnu. John Masuku okhonza kulinsonto, ekucele elikhokhelwa nguBishop Gandiya, utshele uSithandekile Mhlanga weStudio 7 ukuthi bayajabula ngalesi sinqumo njalo bazakuthi gwaqa ngoMvulo ntambama beqhube umkhuleko wokubonga isinqumo somthethwandaba weSupreme Court lesi.


text:
ITogo isithumele amanye amasosha eMali
2013-01-23 10:03
Lome - ITogo isiyandise isibalo samasosha athunyelwe eMali, afinyelela ku-733, esuka ku-500, lokhu kwenziwe njengenxenye yohlelo lwamazwe ase-Afrika lokwelekelela iMali emiswe kambi ngamaphekula.
"Kunesibalo esisha samasosha azothunyelwa eMali, alinganiselwa ku-96, asevele ahambile ngoLwesibili," kusho okhulumela umbutho uColonel Djibril Inoussa, etshela abezindaba ze-AFP.
Kungokwesibili iTogo ithumela amasosha eMali, esikhathini esiyisonto.
Amasosha angu-40 aseTogo atheleka emali ngoLwesine, eyosebenzisana namanye amasosha ahlanganisa awaseFrance, alwisana namavukelambuso angamaSulumane.
IMali eyabe ingaphansi kwengcindezelo yaseFrance, iqale ukuthola usizo oluvela khona eFrance, esikhathini esiyizinyanga eziyishumi ezedlule, ngesikhathi amaphekula edla umhlaba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- AFP


text:
Ayinganakwa eye-PSL kowamanqamu - Larsen
2012-11-30 12:04
Johannesburg - Umqeqeshi weBloemfontein Celtic uClinton Larsen usexwayise ngokuthi ukungenzi kahle kweMamelodi Sundowns emidlalweni yeligi ngeke kusho lutho uma lamaqembu womabili esebhekene kowamanqamu eTelkom Knockout eThekwini ngoMgqibelo ebusuku.
Lo mdlalo, kuzobe kungowesibili wamanqamu kulesizini ebholeni lakuleli, kanti uza nethuba lokuthi womabili lamaqembu amakhulu ake athole ukuqubula indebe njengoba kuyinto angasayazi.
ISundowns, izobe ikufuna nakanjani ukunqoba lo-R4.25-million, njengoba selokhu yagcina ukuthatha indebe ngo-2008, kanti iCeltic yagcina ukuthatha ngo-2005.
ISundowns, kulesizini ingelinye lamaqembu ashaya idaka, kodwa ikwazile ukufinyelela kowamanqamu eTelkom.
Basanqobe imidlalo emibili nje vo kulesizini kwiligi, phakathi kwaleyo midlalo bashaye iCeltic ngeSonto elidlule nayo ebudlala ngaphandle kwabadlali bayo abaphezulu, lokho kwenze iSundowns yakwazi ukunyukela endaweni yesibili emsileni welogi.
“Kuzoba umdlalo onzima. Sizobhekana neqembu elinabadlali abanethalente kakhulu," kusho uLarsen ngaphambi komdlalo.
“Angeke sithathi ngokuthi iSundowns ingunombolo bani kwilogi. Lokho akukhombisi ngokweqiniso ukuthi iyiqembu elinjani.”
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
UMHLAZIYI: Fanelesibonge Bengu
IMOTO: Nissan Navara
EMINYAKENI emihlanu edlule wawusuke uyi “nkosi” uma uhamba ngeNavara yakwaNissan ngoba kwabe kuyiveni elidlisayo nelisesitayeleni.
Ngokuhamba kwesikhathi lehlile idumela leNavara kodwa yawushiya umlando ngoba kuyinamuhla kunezindawo eziqanjwe ngayo.
Umncintiswano wezinye izinkampani eziphume namaveni njenge-Amarok yakwa VW, iMazda BT 50 ne Ford Ranger nawo uthe ukubabhincixela nxanye kwa Nissan ngeNavara.
Kwa Nissan abaphelanga amandla njengoba sebephindile babuyisa uhlobo olusha lwaleli veni okungabuzwa ukuthi liyawadonsa amehlo.
Nalo leli libukeka lizothola ukuduma kakhulu ngendlela elibukeka ngayo. Lolu hlobo lubizwa ngeNavara Titanium. Kulindeleke ukuthi iqale ukudayiswa ngenyanga ezayo iTitanium.
Imikhiqizo yale moto ngeke yeqe ngaphezulu kuka-200. Lokhu kwaNissan bathi bakwenzela ukuthi ishayelwe ngabakhethekile kuphela okungenzeka kube nguwe.
INavara Titanium Special Version ithe ukushintshwa lapha nalaphaya kwiNavara eyejwayelekile okuzeyenza yehluke kunezinye izinhlobo zakwabo njengoba yona izothi ukuphakama kancane.
IZINTO EZISHINTSHILE
Phakathi kwezinto ezishintshiwe kubalwa kuzo amasondo anombala o-titanium, i-grille yangaphambili engacwebezeli, ubhampa wasemaceleni, amakhava ezibuko zasemaceleni nezezibambo zokuvula izicabha lokhu abathi kuhambisani nesiqubulo se-titanium metallic.
Okunye okuthuthukisiwe ngamasondo njengoba onke engawe-all terrain okungamathayi aphakeme ahamba kalula emigwaqeni eyibhuqu nasetiyeleni, i-tow bar, i-bull bar yangaphambili, ukhaphethi oqoshiwe nokhiye oqoshwe umbhalo othi Titanium konke lokhu okufika nayo ngaphandle kokunezezela
Isikhulu sakwaNissan kuleli, uMarinus Venter, uthe iNissan Navara Titanium Special Version ilungele abantu abathanda ukuhamba emigwaqeni okungahanjwa kakhulu kuyo.
INissan Navara Titanium izotholakala ngemibala ehlukene okungomhlophe, omnyama no-siliva.
KUNEZINHLOBO EZIMBILI
Le ngqovungqovu yeveni itholakala ngezinhlobo ezimbili okuyi-4X4 ne-4X2. I-4X2 iqala ku-R374 000
kuthi i-4X4 yona iqala ku-R415 000.
Le moto igabe ngamagiya ayisithupha aya phambili ukuhambisana nenjini yayo i-common-rail turbo diesel engu-2.5 wamalitha ekhahlela amandla angu-128KW ne-torque engu-403Nm kwi-4X4.
I-4X4 isebenzisa udizili ongu-9.0 wamalitha ebangeni elingu-100km kanti ingadonsa isisindo esingu-3000kg.


text:
WASHINGTON DC —
Umsekeli kamphathintambo wezemithetho uMnu Obert Gutu uthi nxa ibandla leMDC linganqoba kukhetho oluzayo libumbe uhulumende, kumele lihluzisise udaba lweGukurahundi kubotshwe bonke abaphatheka kulesisiga.
UGutu, oyisiphathamandla seMDC-T, uthi njalo uhulumende weMDC kuzamele ahluzisise udaba lweMurambatsvina, lapho inkulungwane zabantu ezadilizwelwa izindlu nguhulumende.
Impi yeGukurahundi yabulalisa abantu abedlula inkulungwane ezingamatshumi amabili, 20, 000 eMatabeleland lenkabazwe, njalo akulamuntu oseke wabotshwa phezu kwaloludaba.
UGutu uthi ukuze kubelokuhlalisana elizweni, abadala amacala lawa kumele bajeziswe kube lokuxolelana.
Kodwa ingcwethi kwezombusazwe zithi akusoze kubelula lokhu lanxa iMDC ingaze ibe yiyo esiphethe intambo zombuso.
UDr. Nkululeko Sibanda, ofundisa ezombusazwe ekolishini leHuddersfield University, eBhilithani, utshele iStudio 7 ukuthi lanxa okukhulunywa nguGutu kulohlonzi, kunzima ukukufeza.


text:
BONISWA MOHALE
NGEMVA kwezikhawu eziyisithupha icala lezelamani zakwaNtuli ezingamalungu e-IFP lihlehla, ummeli wazo utshele inkantolo izolo ukuthi uzofaka isicelo sebheyili ngoLwesithathu oluzayo.
Amalungu e-IFP abekhona ajabule afa ezwa lezi zindaba.
Abasolwa yizelamani zakwaNtuli uMuzi (32) noXolani (29) ababekwe icala lokubulala ilungu le-NFP ehostela laseSeventini, eMlazi, uMnuz Mthunzi Gwala ekuqaleni kuka-Agasti nyakenye.
Izelamani zakwaNtuli zidlele uKhisimusi zaphinde zaqala unyaka omusha zisesitokisini kanti izolo bezibukeka zikhathazekile kodwa kuthe uma ummeli wazo, uMnuz Lourens De Klerk, echazela inkantolo ukuthi usezofaka isicelo sebheyili zabonakala zijabula.
Uthe uma ezibuza ukuthi ziyakuqonda yini osekuzokwenzeka zavuma zimamatheka.
Ngokusho kuka-De Klerk abukho ubufakazi obubambekayo obuhlanganisa abamangalelwa necala lokubulala ilungu leNFP ehostela ngoba amaphoyisa awazange abuqoqe kahle ubufakazi.
Uthe amaphoyisa anezitatimende zabasolwa lapho kuthiwa bazivumela khona leli cala kodwa obunye ubufakazi okuyibona obenze ukuthi angasifaki isicelo sebheyili abusamkhathazi.
Umshushisi uthe umbuso usazosiphikisa isicelo sebheyili nangokuzayo wavuma ukuthi icala lihlehlele uLwesithathu oluzayo.
IMantshi, uMnuz Avesh Sukdoo, itshele abasolwa ukuthi basazoqhubeka nokugcinwa esitokisini kuze kube nguLwesithathu ukuze ummeli wabo afake isicelo sebheyili.
Inkantolo ibigcwele njengokujwayelekile amalungu e-IFP emaningi kanti aweNFP abengabonwa nangokhalo.
Icala lezelamani zakwaNtuli belihlehla njengoba ummeli ebenganelisekile ngobufakazi obesebuqoqiwe.
Emuva kwecala u-De Klerk ube nomhlangano namalungu e-IFP ewachazela ngokwenzeke enkantolo.


text:
Johannesburg - Idolobha iTshwane lihalalisele umbhukudi uCameron van der Burgh, oqhamuka kulona leli dolobha, odle umhlanganiso wanqoba indondo yegolide emqhudelwaneni wama-Olympic, oqhubeka eLondon.
"Ushaye isitayela saseTshwane, uVan der Burgh uveze ikhono enqoba u-100-metre kumasekhondi angu-58.46," kusho isitatimende esikhishwe ngabaphathi bedolobha.
"Siyidolobha nabantu bonke baseNingizimu Afrika, sithi siyakuhalalilela Cameron."
UVan der Burgh unqobe umqhudelwano ngeSonto, isicoco lesi besiphethwe nguBrenton Rickard wase-Australia.
Siyidolobha sikhuthaza abanye abadlalali baseNingizimu Afrika, sibafisela inhlanhla.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
I-SAHRC ikhala ngokuhlukunyezwa kwabantu abadala
2013-01-08 15:02
Johannesburg - AbakwaSA Human Rights Commission (SAHRC), sebekhulume bagxeka kambi izehlakalo zokuhlukunyezwa kwabantu abadala.
Uhulumeni kumele aqinisekise ukuthi uthatha izinyathelo ezinqala, aqinisekise ukuphepha kwabantu asebekhulile, kusho okhulumela abakwaSAHRC, u-Isaac Mangena, ngoLwesibili.
"Abantu asebekhulile baseNingiimu Afrika, kumele bavikelwe wumthetho. Kumele bakuthokozele ukuba yizaguga zakuleli, baphinde baphile bevikelwe yimithetho engaphansi kwesigaba i-Older Persons Act, kuMthethosisekelo," echaza.
"Kuncane okuyizinkomba zokuthi abantu abadala bavikelekile futhi bathokozile. Ukuhlukunyezwa kwabo kukhomba ubuthakathaka ababhekene nabo, phezu kokuthi kunomthetho ekumele ubavikele.”
Abakwa-SAHRC bathi isehlakalo sakamuva sokuhlukunyezwa kwabantu abadala, yileso sokuhlukunyezwa kukagogo wasePinetown, oneminyaka engu-84 ubudala.
Kuthiwa ugogo ushaywe wanaba, eshaywa yintsha ekade izombamba inkunzi emzini wakhe ngoKhisimusi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
BONGIWE ZUMA
KUZE kwasa ejabulisa abalandeli bakhe uDJ Bongz wodumo lwengoma ethi Sobuy’ Sibonane otheleke emcimbini we-Battle oF The DJ’s obuhlelwe nguMnuz Sifiso Mkhize e-Chillaz Lounge, e-Parksgate ngempelasonto kwazwakala.
Lo mcimbi owaqala ngoLwesihlanu kwaze kwalamula ukusa izolo, ububanjelwe phakathi kwemizi yabantu nokuthiwa inhloso yalokhu ukuvundulula nokukhombisa amakhono endawo kanjalo nokujabulisa intsha ethanda ubumnandi kuze ingaphumeli ngaphandle ngoba ilandela bona.
UDJ Bongz wenze ezibukwayo ngesikhathi eqhulula amanoni adume ngawo kwavuka nobeselele.
Le ndawo ebigxunyekwe amatende igcwale yaphuphuma, ngisho nosomabhizinisi bendawo batheleke ngobuningi babo njengoba bekuphephile kulo mcimbi engekho ophazamisa omunye.
Ukufika kukaBongz nozakwabo u-DJ Cute kwenze sakhula ngokuphindiwe isibalo sabantu ebekade belindelwe kulo mcimbi.
Yize bekunamakhaza ashubisa umnkantsha kodwa uBongz ukwazile ukujabulisa abalandeli bakhe kwaze kwasa emnyango kwadlula nesikhathi sokuvala umcimbi.
Izakhamizi eziwuthokozele lo mcimbi zifisa uphinde ubuye njengoba nazo zithole nethuba lokuzakhela imali ngalezinsuku kwazise bekukhona noshisanyama nendawo yeziphuzo ezahlukene khona ngaphakathi.


text:
NONTUTHUKO NGUBANE
KUSEYINDINDA ukutholakala kwezidumbu ezimbili zabesifazane lapho kulahlwa khona udoti e-Edendale eMgungundlovu ngempelasonto.
Laba besifazane ababili abalinganiselwa eminyakeni engu-25 no-30 batholwe ngunogada obevela emsebenzini ngesikhathi edlula kule ndawo benqunywe uqhoqhoqho wabe esebiza amaphoyisa.
Amaphoyisa afice izidumbu ziqhelelene okushiya imibuzo ngokuthi babulewe kule ndawo yini noma babulewe base bezolahlwa kuyo.
Okhulumela amaphoyisa, uLt Joel Jeevan, uthe kusaphenywa ukuthi laba badlwenguliwe yini ngaphambi kokubulawa.
Ngokusho kwamaphoyisa omunye wesifazane mncane ngomzimba, unebala elikhanyayo, ubefakele nezinwele ezinde ezixhunyiwe nejini eluhlaza, ishethi elinsundu nezicathulo ezivulekile ezimnyama. Owesibili ukhuluphele, naye ubefake izinwele ezixhunyiwe. Ubefake ingubo enezimbali engafakanga zicathulo.
Ngokuthola kweSolezwe, le ndawo kudlula abantu abaningi kuyo abasuke bephuma edolobheli eMgungundlovu beya emalokishini aseduze eMbali, Ashdown naseCaluza. Le ndawo isetshenziswa yizigilamkhuba ukubamba inkunzi.
Amaphoyisa ase-Alexandra Road aphenya leli cala afisa ongaba nolwazi athinte uWarrant officer Bheki Langa ku-033 845 7724 noma 078 712 4199.


text:
Ushumpulwe ikhanda owabulala eSaudi Arabia
2012-03-07 14:43
RIYADH - Izikhulu eSaudi Arabia zigwebe kanzima umlisa otholakale enecala lokubulala umuntu, ngoLwesithathu.
UBasam al-Yami wadutshulwa wabulawa ngesikhathi kuqubuka ingxabano phakathi kwakhe nomunye.
Isehlakalo sokubulala senzeka ngase dolobheni iDamam, kuchaza isikhulu kuhulumeni u-Abdullah al-Dosari.
Ukugwetshwa kwalona intambo kwenza sifinyelele ku-11 iisibalo sabantu asebebulewe ngale ndlela ezweni laseSaudi Arabia kusukela kuqale unyaka.
Ngonyaka ka-2011 safinyelela ku-79 isibalo sabantu abagwetshwa intambo kuleli lizwe.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- Sapa - AFP


text:
Barker: Ukaputeni kufanele adlale emuva
2011-06-09 13:25
Johannesburg – Lowo owayengumqeqeshi weBafana Bafana, uClive Barker, uthi uSteven Pienaar akuyena umdlali okufanele engabe ungukaputeni weqembu lesizwe, kubika iKickOff.com.
Lo mqeqeshi, owanqoba i-African Cup of Nations ka-1996 neqembu lakuleli, uthi umhlonipha kakhulu uPienaar, nowanikezwa umsebenzi wokuhola leli qembu emuva kuka-Aaron Mokoena.
UBarker uthi ukaputeni kufanele kube ngumdlali odlala emuva noma unozinti.
"Ngiyakholwa ukuthu angawenza lomsebenzi, kodwa okwamanje kuphela."
Abanye ababengokaputeni beBafana, uSteve Kompela, no-Neil Tovey, nabo bavumelene noBarker, bathi abadlali abafana noBongani Khumalo, uMorgan Gould, no-Itumeleng Khune bangenza umsebenzo oncomekayo.
- News24


text:
Ushonile oshiswe wuSari ewugqokile
2013-02-05 16:30
Durban - Owesifazane wasePhoenix nowasha ingxenye engu-85% yomzimba wakhe ngesikhathi kokheleka ngomlilo uSari ayewugqokile, ugcine ngokudlula emhlabeni.
UThirumani Govender, 56, uchazwe yindodana yakhe uDhersen, yathi ubengumuntu onesibindi kakhulu, nolwe kwaze kwaba ulala ukulala kwafuthi.
“Ubengafuni ukuphonsa ithawula, odokotela bathi uzophila amahora angu-48 kuphela kodwa wakwazi ukulwa isikhathi esiyinyanga.”
UGovender ubeyilungu eliqavile enkolweni yamaHindu kanti ubezinikele emsebenzini weNkosi, ngenyanga kaDisemba kokheleka
uSari wakhe ayewugqokile, ngesikhathi elayitha ilambu lakhe lokukhuleka, kusho umbiko weDaily News.
“Ngomzuzwana wabe esokheleke umzimba wonke, ngaphuthuma ngayobheka sase simphuthuma ngosizo lokuqala ngaphambi kokuthi ayiswe esibhedlela.”
UGovender ufihlwe ngoLwesine kanti akasiye umuntu wokuqala ukushona ngale ndlela.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
IMOTO: NISSAN TIIDA
KWADATCENTRE Pinetown CMH bazivulile izandla kubantu abasemakethe yokuthenga izimoto. Bheka nje ngoba banezipesheli.I-Nissan Tiida 2010 model 1.6 Visia asukela ku-R109 990 M/T 4 door Sedan 5 speed manual, 4 cyclinder.
Le moto njengoba isesipeshelini nje isahambe kuphela ibanga elingu 80/60 000 km kanti iyimodeli ka 2010.
Abagcini nje lapho kodwa ayatholakala futhi nama Hatch back 2010 model abiza u-R109 999 anama-factor warranty. Phuthuma ungaphuthelwa iyathokala yonke imibala oyifunayo noyithadayo.
Uma ufuna ama-Automative nawo futhi ayatholakala kusukela ku-R119 990 1.6A/T 4-door Sedan. Zonke zikwazi ukuthatha abantu abantu abahlanu kuphela. Puthuma ungasali imbila yaswela umsila ngokuyalezela.
Ayive iwonga uphethiloli isukela ku-6.8 per 100km. 1 boot space sikhona kusukela ku-272L kuya ku-462 Maxi.
Phuthuma khona ePinetown 115 Old Main Road amanani asiwaphindi woza nawe ubize abangani bakho. Ungasithinta kwinombolo ethi ( 031) 710 9000 ungakhuluma noSabelo Mavundla.


text:
Uzimisele ngokubuya uBenni
2012-11-30 14:02
Johannesburg - Isethenjwa somdlali we-Orlando Pirates uBenni McCarthy uthi useluleme ngokuphelele futhi uzimisele ngokunikwa ithuba abuyele enkundleni enze adume ngakho, kubika iKickOff.com.
UMcCarthy wadonseka imisipha ngesikhathi edlalela iqembu lesizwe libhekene neBrazil, eSao Paolo, mhlaka-7 Septhemba.
Kusukela lapho ubengadlali, uthi njengamanje uzizwa eluleme ngokuphelele futhi ukulungele ukunikwa ithuba.
"Kade ngalulama, bengiziqeqesha nabadlali. Ngizizwa ngisesimweni esifanele ukuthi ngingadlala enkundleni, ngilinde ithuba nje kuphela," kusho uMcCarthy, ebhala ku-website, yeqembu.
"Engingakusho ukuthi ngiyawazi umdlalo wami, ngiyakwazi ukukhanda amagoli. Ngizoqhubeka nokuzimisela ngenze okulindelekile kimi. Kade ngaliqala ibhola ngicabanga ukuthi ngiyazi ukuthi yini ekumele ngiyenze ukuze ngizothola ijezi."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Akuphikiswe umshado wongqingili - Umbhishobhi
2013-01-01 12:01
London - Umholi webandla lamaKhathoika eNgilandi naseWales, usecele ukuthi amalungu ebandla abhalele iPhalamende azwakalise ukungahambisani nokuphasiswa kwemishado yabantu bobulili obufanayo.
U-Archbishop Vincent Nichols ucele ibandla ukuthi libhale ngesizotha kodwa likubeke kucace ukuthi alihambisani nalo mthetho ohlongozwayo.
UNichols uthe ukhathazekile ngomthelela ozokuba khona ezinganeni uma umthetho uphasa.
Uthe ufuna amalungu ePhalamende alwisane nalomthetho, aphakamise ukuthi kuhlonishwe umshado ophakathi kowesilisa nowesifazane.
Uhulumeni kaNdunankulu uDavid Cameron uhlela ukuphasisa umthetho wokushadana kwababobulili obufanayo ngenyaka kaJanuwari.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
http://isizulu.news24.com/NingizimuAfrika/Kubhikishe-izakhamuzi-eThekwini-20121207
Kubhikishe izakhamuzi eThekwini
Durban – Amakhulu ezakhamuzi zaseThekwini eClaire Estate naseReservoir Hills, kulindeleke ukuba zingenele umbhikisho, emgwaqeni uPalmiet Road, ngoLwesihlanu ekuseni.
Inhlangano yabahlali basemjondolo, ithi bazobamba imashi enokuthula ngenhloso yokuzwakalisa ukukhathazeka kwabo ngokungalethwa kwezidingo, kubika iNewswatch.
Okhulumela Abahlali Basemjondolo uSbu Zikode uthi abahlali bazolibhekisa ehhovisi likaThemba Mtshali, noyikhansela lakuwadi 23, okuyilapho abazomnika khona incwadi yezikhalazo.
Uthi abahlali badiniwe ngokungalethwa kwezidingo endaweni, izidingo ezifana namanzi nokuthuthwa kwendle.
Amaphoyisa asiqaphile isimo.
Ababhikishi ku-Palmiet Road bashise amathayi bajikijela amatshe emgwaqeni.


text:
Kudutshulwe amaphoyisa amabili e-Estcourt
2012-12-12 14:02
Johannesburg - Amaphoyisa amabili abengekho emsebenzini adutshulwe alimala ezintatha kuzosa kube nguLwesithathu e-Estcourt, kusho amaphoyisa aKwaZulu-Natal.
Umkhuzi wamaphoyisa esiteshini sase-Estcourt uColonel Oscar du Preez ubelele emzini wakhe ngesikhathi evuswa ukuqhuma kwesibhamu, kusho uColonel Jay Naicker esitatimendeni.
Ube esethinta umakhelwane wakhe, naye oyiphoyisa, uCaptain Derrick Radebe, base bephumela emnyango ukuyohlola isimo.
"Kusolakala ukuthi omunye wabasolwa ube esedubula amaphoyisa, nawo aziphindiselela," esho.
La maphoyisa abe eseyalimala angeniswa esibhedlela esesimweni esigculisayo.
Kusolakala ukuthi lo wesilisa odubule amaphoyisa nguye ogqekeze umuzi okuWelsch Road, weba i-laptop wabaleka ngonyawo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuboshwe abafundi e-UKZN
2012-08-22 16:23
Durban - Abafundi abahlanu basesikhungweni semfundo ephakeme i-University of KwaZulu-Natal, ophikweni iHoward College, baboshiwe ngesikhathi kuqhubeka umbhikisho wabafundi.
UCaptain Thulani Zwane uthe amaphoyisa asebenzise amathangi amanzi ukuzama ukuhlakaza isixuku ekade sibhikisha.
"Samukele umbiko othi kunombhikisho oqhubekayo futhi sekuphazamiseke ukufunda. Amaphoyisa abe esebopha abafundi ekade beqhuba umbhikisho onodlame," kusho okhulumela isikhungo uNomonde
Mbadi.
UMbadi uthe sekuhlelwe umhlangano ozokuba phakathi kwabafundi nabaphathi benyuvesi.
"Isikhungo sikugxeka kakhulu ukuphazanyiswa kokufunda nokwesatshiswa kothisha kanye nabafundi," kusho uMbadi.
Umbhikisho uqale ngoLwesibili, amaphoyisa alokhu esiqaphile isimo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Ubulewe bebanga ugwayi eMqanduli
2012-12-10 16:53
Johannesburg - Indoda eneminyaka engu-54 ubudala, iboshiwe mayelana necala lokugwaza ibulale enye, bebenga usikilidi, endaweni yaseFutye, eMqanduli.
Umbiko ukhishwe ngamaphoyisa ase-Eastern Cape, ngoMsombuluko.
"Kukholakala ukuthi umufi ucele ukuthi umsolwa ambhemise, umsolwa unqabile, umufi wazama ukumphuca ugwayi wakhe,” kusho okhulumela amaphoyisa uMajor Zamukulungisa Jozana, othe lesi sehlakalo senzeke ngoMgqibelo.
Amadoda womabili abehambele umcimbi obusendaweni.
Umufi oneminyaka engu-30 ubudala, ushonele endaweni yesehlakalo.
Umsolwa kulindeleke avele ngaphambi kweNkantolo yeMantshi yaseMqanduli, ngoLwesibili, ubhekene necala lokubulala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Kukhuthazwa imfundo kwezebhola
2013-01-22 14:06
Johannesburg - ISouth African Football Players Union (Safpu) isigqugquzele amalungu ayo ukuba abuyele esikoleni ukuze kuthi uma sekuphela ngawo ebholeni akwazi ukuqhubeka nempilo.
“Sifisa sengathi wonke amalungu ethu ano-matric angabhalisela ukuqhuba izifundo zawo,” kuqhuba isitatimende.
“Ngisho nalabo abangakawuqedi u-matric kungakuhle ukuthi benze isiqiniseko sokuthi bayawuphothula. Abadlali bangabantu izwe elibukela kubo kanti lokhu kungasiza nomphakathi ukuthi ubone ukubaluleka kwemfundo."
ISafpu inezezele ngokuthi ifuna amalungu ukuthi abe ngabantu abaqotho nabasizayo emnothweni wakuleli uma sebeyekile ukudlala, nokungaqala ngesisekelo semfundo.
“Imfundo yabadlali ibalulekile ezinhlelweni zeSafpu,” kuphetha iSafpu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
I-IFP ihlwithe i-ANC iNkandla okhethweni
2012-12-06 10:02
Johannesburg - I-IFP ikwazile ukuthatha iwadi ye-ANC okhethweni lokuchibiyela eNkandla, KwaZulu-Natal, nalapho kudabuka khona uMengameli Jacob Zuma, ngokwemiphumela ededelwe yi-Independent Electoral
Commission.
OweNkatha Freedom Party, uThembinkosi Francis Nxumalo, unqobe ngamavoti angu-54.99%.
Le wadi ibingaphansi kwe-African National
Congress, nebimelwe nguBongumenzi Mninimuzi Ngcobo, nowathola amavoti angaphansi kuka-50% ngesikhathi edla umhlanganiso ngokhetho olwedlule.
INkandla ike yaba sezindabeni kamuva njengoba kuzolungiswa umuzi kaZuma ngemali engaphezu kuka-R200 million.
Lolu daba luyaphenywa kumanje ithimba elajutshwa nguMnyango wezemiSebenzi yoMphakathi.
Isikhala kule wadi yaseNkandla savuleka ngemuva kokushona kwekhansela ngemuva kokugula.
Iwadi ebibangwa kakhulu KwaMshu inqotshwe yi-IFP.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kushone 60 emayini eseDRC
2012-08-16 12:03
Kinshasa - Isikhulu saseDemocratic Republic of Congo sithi cishe bangu-60 abantu abashonile kulandela ukubhidlika kodonda emayini yegolide.
UFaustin Drakana Kananga utshele abe-Associated Press ngoLwesine ukuthi kuthathe abatakuli izinsuku ezine ukuba bakwazi ukungena ngaphakathi emayini kulandela isigameko esenzeke ngoMsombuluko ePangoyi.
Le ndawo ilawulwa ngamalungu ombutho wamasosha.
UKananga uthe abavukuzi bebesendaweni engamamitha angu-100 ukuya phansi ngesikhathi kwenzeka lesi sigameko.
ICongo, iyizwe elimaphakathi ne-Afrika, elikhungethwe ububha nakuba licebile ngezimbiwa phansi, lokhu kwenziwa ukuthi liphethwe ngondlovukayiphikiswa kanye nezimpi eziqhubekayo.
Iningi labantu bakuleliya lizwe lizama ukuthola imali yokuziphilisa ngokuthi lenze lo msebenzi wokuvukuza nakuba uyingozi futhi ungekho emthethweni.
- Landela
IzindabaNews24 kuTwitter
- Sapa - AP


text:
UMandela ululamela ekhaya - Maharaj
2012-12-27 08:33
Johannesburg - Lowo owayengumengameli wokuqala wentando yeningi kuleli uNelson Mandela ukhishiwe esibhedlela ngoLwesithathu ebusuku ngemuva kokuchitha uKhisimusi khona, kusho iHhovisi likaMengameli.
“Uzonakekelwa ekhaya lakhe eliseHoughton aze alulame ngokupheleleyo,” kusho uMac Maharaj.
“Sithanda ukubonga abantu bakuleli nabezindaba abebelokhu befisela uMadiba okuhle kodwa, bamnika nesikhathi nomndeni wakhe.
“Sicela kuqhubeke ngaleyo ndlela kuze kube uyalulama."
UMandela, 94, wangena esibhedlela ngoDisemba 8.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Inhlanganiso ye Zimbabwe Union of Journalists ithi izacela ugatsha olubona ngezokhetho, iZEC, ukuthi unozindaba kumele bavote usuku lokhetho lungakafiki njengalokhu okwenziwa ngabammeli belizwe abakwamanye amazwe, amasotsha lamapholisa.
Unobhala jikelele we ZUJ, uMnu. Foster Dongozi utshele iStudio 7 ukuthi inengi lentathelizindaba liyabe lingekho lapho elimele livotele khona ngoba bayabe besemsebenzini. UGeorge Mkhwananzi yingcwethi ecubungula ezombusazwe.
Siqale ngokumbuza ukuthi ubona njani loludaba?


text:
AMAJAJI nonompempe besibhakela bahlale benengcindezi yokukhipha izinqumo ezizojabulisa abalandeli abavamise ukugcwala amahholo bezobukela amankomane. Lo msebenzi kubukeka kungewona owamagwala ngoba kwesinye isikhathi isinqumo sishiya ababukeli bempi bekhihla isililo. U-Eric Khoza (53) ozalelwe, wakhulela eLamontville uyinkunzi emidwayidwa ekuphathweni kwezimpi zesibhakela. Njengenjwayelo uKhoza ungelinye “lamakhehla” avulelekile esibhakeleni futhi uhlale ekulungele ukusiza lapho edingeka khona. Ngesikhathi sikhuluma naye usheshe wakucacisa ukuthi uma eseseringini (uma engunompempe) uyayikhohlwa eyabalandeli, abheke amabhokisa. Uqale isibhakela esengumfanyana omncane, ezimisele ukulwa esigabeni esikhokhelayo ngelinye ilanga. Kodwa uyise owayengumfundisi, wayengayizwa leyo ngoba ekholwa wukuthi ujimela ukushaya abantu. Lokho kwaholela ekutheni ngesikhathi sekushone uyise acele kunina ukuthi aqhubeke nesibhakela nalapho aqoka ukuthatha izifundo zokuphatha izimpi.
UZakhele Xaba noKhoza baxoxe ngomsebenzi wakhe wokuba ngunompempe nokuba yijaji lesibhakela.
ZAKHELE XABA (ZX): Umsebenzi wokuphatha izimpi udinga umuntu onjani?
ERIC KHOZA (EK): Udinga umuntu ophansi, ozithobile futhi ovulelekile nowuthandayo umdlalo wesibhakela. Lokho kubalulekile ngoba kwesinye isikhathi udinga ukunikeza iziyalo kubashayisibhakela uma bezidinga, ngaleyo ndlela kufanele ungeneke. Akudingeki ngempela ukuphakama. Kubalulekile futhi ukuqala esigabeni sama-amesha ukuze uzokwazi ukuthi kwenzekani. Kumele uwazi umehluko phakathi kwesibhakela noma ibhokisa lishaya “ngempama”. Lokho kusiza ngokuthi wazi izindawo okungavumelekile ukushaya kuzo.
ZX: Amajaji nonompempe bahlale begxekwa ngokusebenzela ekhaya okuwukwenzelela ibhokisa elisuke lilwela ngakubo. Uthini ngalokho?
EK: Leyo nto izosibulala isibhakela nekusasa lebhokisa ngoba uma selifika phesheya lizoba yihlazo. Kufanele sibe namabhokisa azokwazi ukuwina ngomngqimuzo womlalisa phansi. Angikukhuthazi ukududula amabhokisa. Thina majaji akufanele sicheme. Uma ubona kunzima ukukhipha owinile kufanele ubheke ezinye izinto ezifana nokunyakaza kwebhokisa eringini neliphonse izibhakela eziningi kunelinye.
ZX: Ubuye ugxekwe ngokuziba i-gumshield uma ibhokisa liyiwisa njalo. Kunabaqeqeshi abathi uyaliziba ithawula uma bephonsela amabhokisa abo, bewalamulela. Ngabe kunjalo?
EK: Isibhakela umdlalo okufanele uthokozelwe ngabalandeli. Kubalulekile ukuthi amabhokisa asayine izinkontileka zokulwa ekulungele lokho. Angiyingeni indaba yomuntu ophonselwa ithawula engakatholwa nangesisodwa isibhakela. Yikho isibhakela besehlelwa ngabalandeli ngoba bebebabukisa into engekho. Eye-gumshield, angilindele ukuthi ibhokisa lilokhu liyiqathaza kungakapheli nemizuliswano emine. Uma ngilokhu ngimisa impi, kusho ukuthi ngincisha leli elinye ibhokisa ithuba lokuwina ngomngqimuzo womlalisa phansi. Amabhokisa ayazi ukuthi uma liwisa i-gumshield impi izomiswa.
ZX: Ngo-2012 wagcina uquliswa ngesinqumo owasikhipha empini eyayiphakathi kukaSimphiwe Mthethwa noPromise Cabe. Sitshele ngalokho.
EK: Kunjalo. Namanje ngisamile ngesinqumo engasithatha sokuqeda impi. UCabe wavuma phansi, ngambalela njengoba kufanelekile. Ngaze ngaqeda ukubala engavuki nokwakusho ukuthi uhlulwe ngomngqimuzo womlalisa phansi. Nangesikhathi sengibizelwe ukuzochaza, ngakusho lokho. Icala laqulwa ngoba ikhona likaCabe lalingenelisekile. Okuhle ukuthi uCabe wafika kimina emuva kwesikhathi wazoxolisa. Abantu kufanele bakuqonde ukuthi thina esisuke siseringini sibona kahle ikakhulukazi ibhokisa elisuke selishayekile.
ZX: HHmmm
EK: Kuwumsebenzi wethu njengonompempe ukubhekela isimo samabhokisa eringini. Isinqumo sami siwujuqu. Kufanele ngithathe isinqumo ngendlela engibona ngayo. Kunempi engisanda kuyiphatha (Thalente Zulu v Mhlengi Mhlongo). Umfana omncane (Mhlongo) obelwa impi yakhe yokuqala esibhakeleni esikhokhelayo ubebhekene nomuntu omdala. Bengiqaphile ngoba izibhakela bezihlala kabi kuyena kodwa aphendule kanzima nokwenze ngilokhu ngimnika ithuba. Ugcine ewinile. Siyawadinga amabhokisa anesibindi njengaye futhi impi ubeyilungiselele ngokuphelele.
ZX: Yibuphi ubunzima enihlangana nabo ekuphatheni izimpi?
EK: Kuhlale kunzima ukuphatha impi yamabhokisa abambanayo nangayiqondi kahle imithetho. Asikho isidingo sokuthi ngize ngiwahlukanise ngezandla amabhokisa uma esebambene kodwa uma sengimemezile ukuthi awahlukane kufanele azenzele lokho. Abantu abazi ukuthi nathi siyasithanda isibhakela. Kukhona impi ogcina uyithokozela nawe ungunompempe ngenxa yokuzimisela kwamabhokisa. Okunye abantu abayiqondi indlela esisebenza ngayo, baya ngothando lwebhokisa kanti thina siyakwazi okulindelekile.
ZX: Injani imali kulo msebenzi?
EK: Akufani khona. Uma kuyizimpi nje ezincane ukhokhelwa izindleko zokuhamba. Eyebhande laseNingizimu Afrika kutholakala u-R500 kuya phezulu. Kodwa uma uphethe izimpi zamabhande angaphandle uyawuthola u-R1500 kuthi amajaji athole u-R2000. Izimpi zomhlaba zikhokha u-R20 000 kuya phezulu. Sengisezingenii lokuphatha izimpi kulona lonke izinga okukhona eze-WBA, IBF, WBC ne-IBO.
ZX: Yikuphi okufanele kwenziwe ukubuyisa isibhakela KwaZulu-Natal?
EK: Kufanele kwande ophromotha ngoba maningi amabhokisa angalitholi ithuba lokulwa. Kubuhlungu ukuthi kunamabhokisa angene esigabeni esikhokhelayo nyakenye kodwa kuze kube yimanje awakaze angene eringini. Uma singathola osomabhizinisi abazoxhasa isibhakela angingabazi ukuthi izinga lingabuyela phezulu. Esikhundleni sokuthi osomabhizinisi baqulele imali kwa-SARS sebekhokha intela, kungaba ngcono ukuthi bayifake esibhakeleni.
Okunye ngoKhoza:
■ Uganwe uMaNdlovu
■ Unezingane ezintathu uNqobile, Nontando noSiphelele
■ Unabazukulu ababili abangamantombazane afisa ukubafaka kwezamankomane
■ Ungumvangeli esontweni i-Apostolic Faith Church.


text:
Uhulumeni uzwa ngoba sekunodlame - Umphakathi
2012-11-16 10:02
Johannesburg - Uhulumeni uthole ukugxekwa ngesikhathi kunokulalelwa kwezimvo zomphakathi mayelana nodaba oluthinta ama-etolls, umphakathi uthi uhulumeni ulalela kuphela ngoba umphakathi usuqale udlame.
"Nisebenzisa izindlela eziyingozana ukuzama ukusiphoqa ukuthi sivumele ama-etolls. Uhulumeni ubashaya indiva abantu uma bengakawashisi amathayi emgwaqeni futhi bengakahlaseli nezimoto," kusho omunye obehambele lo mhlangano obuhlelwe nguMnyango wezokuThutha ukanye nenkampani iSA National Roads Agency Limited.
Ngenyanga eyedlule uhulumeni kanye neSanral bamemezela amanani amasha azokhokhwa ngabashayeli emigwaqeni emikhulu yaseGauteng.
Isimemezelo senziwa mhlaka-30 Okthoba, ngaphambi kokuthi kuqale uhlelo lokulalelwa kwezimvo zomphakathi, ngaphambi kokuthi uNgqongqoshe woMnyango uBen Martins athathe isinqumo esingujuqu.
Abashayeli bangase baqale ukukhokhela le migwaqo, ezinsukwini ezine ngaphambi kokuthi kube nguKhisimusi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Kubi kugogo olunywe yinyoka
2012-11-22 10:07
Johannesburg - Ugogo waseBoksburg, e-East Rand uthola ukwelashwa esibhedlela sasePitoli kulandela ukuthi alunywe yimfezi yaseMozambique, ngasepulazini iBela-Bela, kusho umbiko wephephandaba iBeeld, ngoLwesine.
USannie Haywood, 78, ulunywe yinyoka kubhozo, ubesemzini wendodakazi yakhe, lona ugcinwe egumbini labagula kakhulu esibhedlela iMuelmed.
Indodakazi yakhe uMagda Botha, ithe bebehlezi ngaphakathi endlini ngesikhathi umama wakhe ezwa kukhona okumgwaza kubhozo.
"Yini lena engigwazayo?" kubuza umama
UBotha uthe ube esebona inyoka ibaleka ingena ngaphansi kosofa, umyeni kaBotha ugcine ekwazile ukubulala inyoka.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
INHLANGANO ezimele Izwi Lothando Home and Community Based Services ighubhe usuku lokuzalwa lika lowo owaye ngumongameli wakuleli uDokotela Nelson Mandela ngokuthi ihlanganyele nolusha olusebenzisa izidakamizwa ngenhloso yokubalekelela ukuthi bekwazi ukuziyeka.
USihlalo wale nhlangano uMnuz Phila Zulu uthe bekuyindlela yokuthi le nhlangano ibuyisele emphakathini.
Uthe: “Besihlangene nabafundi baseMavivane Primary School, Mbozamo Primary School kanye nabasEtshelenkosi High School abathole iziyalo ngobungozi bokusebenzisa izidakamizwa,” kusho uMnuz Zulu.
Uqhube wathi inhlangano imeme abase Newlands Park Rehabilitation Centre abayale abantu abasha abasebenzisa izidakamizwa, baxwayisa nalabo abangakaqali ukuzi sebenzisa ukuthi bezigweme.
UMnuz Zulu uthe: “Lo mcimbi wethu ubusingathwe ihhovisi lemeya yaKwaDukuza okusijabulise kakhulu. Umcimbi wethu ubungomhlaka 18 kuNtulikazi (July) eShakaville,” kusho yena.
Uqhube wathi enye inhloso yalo mcimbi bekungukuthi kwaziswe laba abasebenzisa izidakamizwa ukuthi bayathandwa kanti futhi ikhona nendlela yokuthi beziyeke izidakamizwa.
Obephuma kwi-Newlands Park Rehabilitation Centre, uMnuz Rishi Hiraman ufundise abantu abasha ngezindlela ezahlukahlukene umuntu agcine ejovwe izidakamizwa.
Uthe: “Izidakamizwa zinomthelela omubi empilweni yomuntu. Into yokuqala okumele uyenze umu usufisa ukuyeka ukuzi sebenzisa kumele uvume ukuthi unenkinga edinga ukulungiswa, okulandela lapho ukuthola usizo kubantu abaqeqeshiwe ukuthi belekelele abantu abasebenzisa izidakamizwa,” kusho uMnuz Hiraman.
Uqhube ngokuthi achazele abantu abasha ukuthi kumele belandele yiphi imigomo ukuze bezothola usizo olufanelekile kanti futhi uthe i-Newlands Park Rehabilitation Centre izosebenza ngokubambisana nenhlangano kaMnuz Zulu ukuze ulusha lwaKwaDukuza olusebenzisa izidakamizwa luzothola usizo.
UMnuz Zulu uthe: “Into eyenze ukuthi simeme abafundi kulo mcimbi yikuthi esikhathini esiningi abantu baqala ukusebenzisa izidakamizwa ngenkathi besafunda isikole,yingakho besifisa ukuxwayisa abafundi ngezidakamizwa, futhi sibagqugquzele ukuthi beqhubeke nokunaka imfundo yabo,” kusho yena.


text:
Amanani ezitimela avuna abampofu - Umbiko
2012-03-27 14:04
Johannesburg - IPhini likaNgqongqoshe woMnyango wezokuThutha uJeremy Cronin uthi uMnyango uzobamba umhlangano ophuthumayo nabakwaMetrorail, ukudingida ngamanani ezitimela, kubika i-Eyewitness News ngoLwesibili.
UMetrorail, wamemezela ukuthi uzokwenyusa amanani ezitimela ngamaphesenti angu-24 uma kuqala inyanga ka-Ephreli.
UCronin uthi bazama ukuthola ukuthi angeke yini amanani ehliswe.
“Simangele sathuka ngalesi simemezelo. Sithola imibiko eyehlukene”.
Inkampani ithi ukulinyazwa kwempahla kanjalo nezindleko zangaphakathi yikona okunomthelela ekwenyukeni kakhulu kwamanani.
Okhulumela iMetrorail u-Eddie Chinnapin, uthi kubalulekile ukuthi kwenyuswe amanani okugibela.
“Uma ubheka izinga ekwenyuka ngalo impahla, siyaphoqeka ukuthi senyuse amanani."
UChinnapin uthi inkampani yenza konke okusemandleni ukunikeza abagibeli izitimela ezisezingeni.
Amanani ezitimela ahlelwe ngendlela yokuthi avune abantu abahlwempu, kusho iPassenger Rail Agency of SA (Prasa) ngoLwesibili.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- News 24


text:
Kushone abathathu kuqhuma igesi ePitoli
2012-12-21 12:31
Johannesburg - Kushone abantu abathathu okubalwa nengane ngesikhathi kuqhuma igesi emzini okuBlouberg Street, e-Eersterust, ePitoli, kusho abezimo eziphuthumayo eTshwane ngoLwesihlanu.
Kushone owesilisa nowesifazane kanye nengane kwathi omunye walimala kabi, kusho okhulumela lesi sikhungo uJohan Pieterse.
Olimele uphuthunyiswe esibhedlela kuvalwe amehlo.
"Kubukeka sengathi kuqhume igesi, akwaziwa ukuthi yokheleke kanjani ngomlilo," esho.
Umuzi ucekeleke phansi kabi ngesikhathi kwehla le nhlekelele.
Amaphoyisa ayaphenya.
- Landela
IzindabaNews24 kuTwitter
- SAPA


text:
Azokwenyuka amaholo abasebenza ngamalahle
2012-11-07 14:04
Johannesburg - Abemboni yamalahle basayine isivumelwano sokwenyuswa kwamaholo abasebenzi ngoLwesithathu, isivumelwano sisayinwe yizinyunyana ezihlanganisa iNational Union of Minewokers, iSolidarity yi-Uasa kanjalo neChamber of Mines.
Abasebenzi abasemazingeni aphansi bazokwenyuselwa amaholo ngamaphesenti amahlanu, kusho uNobhala Jikelele weNUM uFrans Baleni.
Abasebenzi bazophinde bagixabezwe kube kanye, ngesamba esingu-R2000, lokhu kuzokwenzeka kuzona zonke izimayini zamalahle ezingaphansi kweChamber of Mines.
UBaleni uthe ukunikwa kwabasebenzi le mali, kungenye yezindlela zokuzama ukuqinisa ukwethembana nokusebenzisana.
Inkampani i-Exxaro inqume ukuthi esikhundleni sokunika abasebenzi isamba esingu-R2 000, okungenani izokwenyusa amaholo abasebenzi abasemazingeni aphansi, anyuswe go-3% kuthi abasemazingeni aphakeme benyuselwe ngephesenti elilodwa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
UHunt ugxeka i-Orlando Pirates
2013-02-14 10:05
Johannesburg - Umqeqeshi weSuperSport United uGavin Hunt uthi lilodwa iqembu ebelidlala enkundleni yezemidlalo i-Orlando Stadium, ngoLwesithathu ebusuku, wathi lelo qembu akubanga yi-Orlando Pirates, kubika iKickOff.com.
AmaBhakabhaka avalele laba linye phakathi, lishaywa ngu-Oupa Manyisa, kwaba ukunqoba kwawo lokho, nokubuyisele iqembu esicongweni sePremier Soccer League.
“Ngiphoxeke kakhulu ngoba besizitshellile ukuthi sizodlala, abadlali bePirates bebevale emuva belinde ukuthi silahle ibhola. Lokhu kungesinye sezizathu ezenza neqembu lesizwe lihluleke," kusho uHunt ngemuva komdlalo.
UHunt uthi bekungamele iPirates inikwe i-penalty.
“Bavele baphiwa nje i-penalty, ukube bekuyi-penalty ngempela, bekuzomele kuphume nekhadi elibomvu. Kuchaza ukuthi ngempela lokhu?"
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Bukelani kuMadiba - Tutu
2012-07-16 14:04
Cape Town - Isipho esihle sokuzalwa umuntu angasenzela loyo owabe enguMengameli wezwe uNelson Mandela, wukuthi aziphathise okwakhe uMadiba, kusho u-Emeritus Bishop Desmond Tutu, ngoMsombuluko.
"Isipho abantu abangasipha uTata Nelson Mandela, ekugubheni kwakhe iminyaka engu-94 azalwa, yisipho sokuziphatha njengaye, babe nomoya wokuzwana nomusa," kuchaza uTutu.
"UMadiba wasifundisa ukuthi sizithande, sithande abanye abantu futhi sithande nezwe lethu."
UMandela wadeka itafula kuze wonke umuntu waku leli ezokwazi ukuthola ukudla; kumele siqikelele ekutheni wonke umuntu unakho akutholayo, esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Okusha kwelowe-IFP owabulawa
2012-11-30 16:50
Durban - Indodana yelungu leNational Freedom Party yakhalaza emaphoyiseni ithi ihlaselwe ngamalungu eNkatha Freedom Party, ngaphambi kokuthi kubulawe ilungu leNkatha, elabulawa ngakujatshi wesitimela, kusho ubufakazi eNkantolo yesiFunda eThekwini.
UMbekezeli Gwala utshele inkantolo ukuthi wabaleka ekhaya kubo ngelanga ekwadutshulwa ngalo uCebesile Shezi, owadutshulwa ngakujantshi wesitimela eThembalihle, KwaMashu.
UMbekezeli ubethula ubufakazi ecaleni elibhekene noyise uMgezeni "Bhungu" Gwala, nabafowabo oMjabulelwa, Malusi Sibusiso Ncengwa noSkhumbuzo Nxumalo.
Omunye umfowabo uBonginhlanhla Gwala, wathola ibheyili ngasekuqaleni kwenyanga, bonke laba babhekene necala lokubulawa kukaShezi.
Umshushisi uCyril Selebe ubuze uMbekezeli ukuthi kwenzeka kanjani ukuthi ethule ubufakazi ngo-14:50, ekubeni lesi kuyisikhathi ekuhlawumbiselwa ngaso ukuthi kwabulawa uShezi.
Lona uvumile ukuthi isikhathi siphambene nokho wathi akazi lokho kwenzeka kanjani, utshele inkantolo ukuthi akaqondi ukuthi kwenzeka kanjani ukuthi umseshi angakubhali phansi ukuthi wafica iwindi lasendlini yakhe libulwe.
Uthe kwakukade kuhlasele amalungu e-IFP.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
UGXEKA ubudedengu bothisha umndeni wentombazane yaseMnambithi, eZakheni ephelele ezandleni zikadokotela ngoLwesibili olwedlule emuva kokuquleka esikoleni ikade igijima izivocavoca nezinye izingane.
Namanje umndeni kaBasethabe Hlongwane (8), obefunda uGrade 3 eNgcebo Primary usashayana ngamakhanda ngokwenzekile kushona indodakazi yawo.
Umndeni utshele Isolezwe ukuthi ingane yawo iyekwe isikhathi esingaphezu kwamahora amathathu ingayiswa esibhedlela futhi yangabizelwa ne-ambhulensi yize iquleke phambi kothisha.
“Angikaze ngilubone unya olungaka lukhonjiswa kumuntu omncane njengoBasethabe. Labo thisha bayibukela ingane iqulekele phambi kwabo bangayisiza kusukela ngo-10 ekuseni yaze yathola usizo ntambama ngo-4.30. Iningi lothisha kulesi sikole linezimoto, siyazibuza ukuthi yayenzeni kangaka le ngane ukuthi bangayiphuthumisi esibhedlela noma babize abezimo eziphuthumayo. Yayenzeni ngempela futhi kubani,” kubalisa ilungu lalo mndeni uMnuz Thokozani Popelwa.
Eqhubeka uthe okuqaqambisa izinhliziyo zabo kakhulu wukuthi othisha abenzanga mizamo etheni ukwazisa ugogo wale ngane okuvela ukuthi akupheli ngisho imizuzu engu-30 usuka esikoleni uya kwakhe uma uhamba ngezinyawo.
“Othisha bathumela izingane ezincane kugogo kaBasethabe bethi aziyobika ukuthi usequlekile. Izingane azimficanga kanti abakwenza wukuphinda bathume ingane ngabo-2 ntambama kugogo babuye bamfonela. Sonke lesi sikhathi babezithulele kodwa izinamba zikagogo zikhona emininingwaneni yengane esikoleni. Ukuthi babethuleleni angazi,” kusho uPopelwa.
Echaza uthe bese kungokwesibili uBasethabe equleka esikoleni emva kokugijima, eveza ukuthi ngokwazi kwabo asikho isifo ebesimphethe.
“Waquleka emva kokugijinyiswa esikoleni okokuqala kwalamula uthishanhloko owamphuthumisa emtholampilo. Angazi ukuthi besikuphi isidingo sokuthi aphinde agijinyiswe ngoba kwabonakala ukuthi unenkinga. Ishwa esibe nalo wukuthi uthishanhloko ubengekho ngoba mhlawumbe ubezolusukumela lolu daba,” kusho uPopelwa.
Unina kamufi, uNksz Ntombikayise Mbatha uthe uzoya kulesi sikole ayofuna incazelo ephelele ngokwenzeka ngesikhathi kwenzeka lesi sigameko.
“Ngizovukela khona kusasa (namuhla) ukuyothola incazelo ephelele ngokwenzeka enganeni yami ngoba angihlali nayo ngisebenza eGoli,” kusho uNksz Mbatha.
Enaba uthe okumjabhisa kakhulu wukuthi akukho zaba ezenziwa ukuzama ukuhlenga impilo yendodakazi yakhe kunalokho othisha bayiyekela kwezinye izingane ukuba ziyigade baziqhubekela nemisebenzi yabo.
“Ugogo wakhe ongumama wami uthi wamfica esagqoke ijezi nezicathulo emva kwamahora equlekile. Wayengakaze athelwe ngamanzi noma aphuziswe wona, wayekwa kanjalo nje. Umama uthi wamfica elele egadwe ngontanga yakhe kungekho ngisho uthisha oyedwa ukuqapha isimo,” kusho uNksz Mbatha.
UPopelwa uthe okuphinde kwacika wukuthi ngesikhathi efihlwa ngoMgqibelo uBasethabe kwafika othisha abathathu vo, kungekho ngisho umfundi oyedwa owayeqhamuka kulesi sikole.
“Kwakungekho ngisho ingane eyodwa. Ibuhlungu ngendlela engachazeki le nto,” kuphetha uPopelwa.
Ngesikhathi leli phephandaba lizama ukuthinta uthishanhloko uNkk Mokoena litshelwe ukuthi usemhlanganweni, uzolithinta uma eseqedile.


text:
Akwaziwa usinde kanjani obehlezi nezinkabi
2012-10-29 10:03
Mlondi Radebe, The Witness
Durban - Uchithe imizuzu engu-30, uNomonde Dlamini ehleli nabesilisa ababili bezama ukumncenga ukuthi omunye wabo uyamthanda ufuna bajole, kanti bathunyele ukuba bazomsoconga.
Kodwa inkukhu yawusola umgqakazo kuDlamini, njengoba laba babethengwe ukuba bambulale bezokhokhelwa u-R5 000.
U-R1 000 basebewutholile vele, ingxenye yawo abayisebenzisela ukukhokhela izidlo neziphuzo, eyayisele yayizokhokhwa uma umsebenzi usuphothuliwe.
UDlamini wayemazi umuntu owayemhlelela ukuba abulawe - ingoduso kamfowabo - isizathu ukuthi abazali bakhe bashiya ifa labo kuyena nomfowabo, okuyimoto nendlu.
Ngebhadi-ke ingoduso kamfowabo yabe ingazimisele ngokuba babelane ngamafa.
Imizamo yokuqala yokuqeda ngempilo yalo mfundi owenza unyaka wesibili ezifundweni ze-Financial Management yenziwa ngasekuqaleni kwenyanga.
Ingoduso yazama ukunxusa lowo osiza ekwenzeni imisebenzi yasendlini ukuba afake ushevu ekudleni kwakhe.
Kodwa, isisebenzi sanqaba ukuba yingxenye yaleli tulo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- The Witness


text:
Amaqembu ezombusazwe awanankinga ne-Agang
2013-02-18 14:04
"Johannesburg - Amaqembu ezombusazwe awatatazelanga nakancane ngokumenyezelwa kweqembu elisha lezombusazwe elethulwe yisishoshovu uMamphela Ramphele, ngoMsombuluko.
"IDemocratic Alliance iyakwamukela ukwethulwa kweqembu likaDokotela uMamphela Ramphele, nokukhuluma kwakhe athi ufuna ukusebenzisana nabantu baseNingizimu Afrika ekwenzweni ngcono izwe,” kusho umkhulumeli weqembu uMmusi Maimane.
"URamphele unemibono nemigomo efanayo naleyo ye-DA, engukuthi abantu abaphathwe ngokulingana kungabhekwa ibala labo kuvikelwe uMthethosisekeleo. Igxathu lakhe liyigxathu eliya phambili ekwenzeni ngcono izwe lethu kwezombusazwe,” kusho uMaimane.
"UHelen Zille ubelokhu ezama ukwenza ngcono isimo sezombusazwe kuleli, kusukela athatha izintambo waba ngumholi weqembu ngo-2007. Sizoqhubeka nokusebenzisana noRamphele,” kuqhuba uMaimane.
Umholi we-United Democratic Movement uBantu Holomisa, naye wamukele isinqumo sikaRamphele.
"Sizosebenzisana noRamphele emizamweni yokwenza ngcono iNingizmu Afrika.
URamphele umemezele ukuqalwa kweqembu elisha, waqeda ukuqagela obese kudonse amasonto, iqembu limenyezelwe eWomen's Gaol, eConstitution Hill, eBraamfontein.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
WASHINGTON DC —
Uhulumende selobele inhlanganiso yeUnited Nations Development Program (UNDP) ecela izigigi ezedlula amakhulu amabili zamadollar, i$225 million yokuqhuba ukhetho kanye le-referendum yesisekelo sombuso esitsha.
Umphathintambo wezemali uMnumzana Tendai Biti lomphathintambo wezemithetho uMnumzana Patrick Chinamasa babhalele iUNDP incwadi ngoMvulo besithi uhulumende udinga izigidi ezingamakhulu amabili lengxenye, i$250 million yokuqhuba lumsebenzi, kodwa kathesi ule$25 million kuphela.
Ngalokho, uBiti loChinamasa bathi uhulumende ucela inhlanganiso le imdingele imali esilelayo.
Ilizwe selikhangelelwe ukuqhuba i-referendum phezu kwesisekelo sombuso kusikhatshana esizayo kulandela ukwamukelwa kwaso lidale lephalamende kanye leleSenate.
Ingcwethi ecubungula ezombusazwe uMnu Rejoice Ngwenya uthi kuyadanisa ukuthi ilizwe lihlala lingelicela imali lona lilenotho enengi egoqela amadayimana athengiswa kungaziwa ukuthi imali etholakalayo iya ngaphi.


text:
Kutholakale izikhali emzini osePrimrose
2012-06-04 13:30
Johannesburg - Amaphoyisa asethole izikhali ezinhlobonhlobo ezihlanganisa izibhamu ezingu-16, izinhlamvu izingubo zamasosha nokunye okuningi okutholakale emzini osePrimrose, kusho imibiko ngoMsombuluko.
Abantu abayisithupha abahlanganisa nowesifazane baboshwa kulandela ukuthi amaphoyisa alunywe indlebe.
Abasolwa baneminyaka ephakathi kuka-19 no-49, bonke babhekene necala lokutholakala nezikhali.
Laba bazovela ngaphambi kweNkantolo yeMantshi eGermiston, kulona leli sonto.
Amaphoyisa ayaphenya ukuthi abasolwa abahlobene yini necala lokubulawa kukaSibusiso
Titimani, 15, owabulawa emijondolo yasePrimrose.
Umfana kuthiwa wagwazwa ngabasolwa ekuthiwa bathi baphindiselela u-Eugene Terre’Blanche.
Amaphoyisa ayacela ongaba nolwazi ngokubulawa kukaTitimani awazise ngokufonela uCaptain Deno Davids ku-011 776 1600 noma ku-072 997 2997.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- News24


text:
Kubulawe 4 e-Iraq
2013-02-21 14:02
Baghdad - Kubulawe cishe abantu abane ngoLwesine ezehlakalweni ezimbili ezahlukene enyakatho nenhlokodolobha yaseIraq iBaghdad, kusho amaphoyisa, njengoba kuqhubeka imibango mayelana nezombusazwe kanye nezenkolo kuleliya lizwe.
Amasosha amathathu abulewe kwalimala amahlanu ngesikhathi oshayasibhamu abangaziwa behlasela endaweni yabezokuphepha e-al-Dulaya, okuyindawo engamakhilomitha angu- 170 ukusuka eBaghdad.
Kushone ilungu lomphakathi elilodwa kwalimala ayisikhombisa ngesikhathi kuqhuma ibhomu eBaquba, okuyindawo engamakhilomitha angu-60 ukusuka eBaghdad, kusho amaphoyisa.
Alikho iqembu eseliphumele obala lavuma ngokwenza lezi zehlakalo.
Ezehlakalweni zakamuva zodlame e-Iraq kusuke kuhlaselwa iShiite Muslims kanye nabezokuphepha, njengoba kunokungezwani phakathi kukahulumeni oholwa ngamaShiite kanye namaSunni.
- Landela
IzindabaNews24 kuTwitter
- Sapa-DPA


text:
Uzoba mningi epalini uMeyiwa
2012-08-23 16:35
Johannesburg - Iqembu i-Orlando Pirates lizobashintshanisa onozinti bayo kuze kuphele isizini, kusho unozithi weqembu uSenzo Meyiwa, ekhuluma nabezindaba.
UMeyiwa ukhuluma nje ngempelasonto ezakhe zizobhekana neSuperSport United emlenzeni wesibili wama-semi final eMTN8.
Uthe umqeqeshi u-Augusto
Palacios ushaye umthetho othi akekho unozinti ozohlala ebhentshini kuze kudlule imidlalo emithathu.
"Sibe nomhlangano singonozinti safika esinqumweni esithi akungabi khona nozinti ozokhuhla ibhentshi kuze kudlule imidlalo emithathu," kusho uMeyiwa.
"Lesi yisinqumo sesizini, sizoshintshana emapalini."
"Imbangi yami enkulu wuMoeneeb Josephs, umqeqeshi uma enginika ithuba, ngidlala ngokuzimisela."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Ulala phansi mba uPistorius - Umbiko
2013-02-21 10:01
Johannesburg - Isitokisi samaphoyisa aseBrooklyn, la kuvalelwe khona umsubathi u-Oscar Pistorius asinayo imibhede, kusho umbiko wephephandana iBeeld.
Kubikwa ukuthi uPistorius ulala phansi, andlale izinto zombhede azithunyelwelwe ngumndeni wakhe, ngezinye izikhathi uhlala egumbini nabanye abasolwa.
"Angeke ngachaza ukuthi bangaki abantu ekumele ahlale nabo esitokisini, iziboshwa ziyaphuma ziyangena," kusho okhulumela amaphoyisa uBrigadier Andre Wiese onguMkhuzi kulesi siteshi.
UWiese uthe angeke adalule ukudla okunikwa uPistorius, wathi iziboshwa zidla lokhu okusuke kuphekiwe ngaleso sikhathi...nokuyikho okusuke kukhona.
"Ngingakuqinisekisa ukuthi uphethwe ngendlela efanelekile, efanele iziboshwa, ngokusho koMthethosisekelo."
Kulesi sitokisi, iziboshwa zisebenzisa indlu yokugezela eyodwa kanye nethoyilethe elilodwa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Kumiswe inkonsathi ye-Avante
2012-11-14 14:00
Durban - Ihoxisiwe isigubhukane ikhonsathi ebizoba
ngoNovemba 24 KwaMashu Christian Centre yokugubha iminyaka engu-20
iqembu lomculo wokholo labesilisa i-Avante langena emculweni.
Isolezwe lihabule ukuthi
ukuhlehliswa kwale khonsathi kudalwe wukungaboni ngaso linye phakathi
kobeyimenenja yeqembu uXolani Majozi ongumnikazi weXolani Majozi
Entertainment namalungu eqembu oLinda Gcwensa, James Langa noLucky Cele.
Igoda lokusebenzisana phakathi kweqembu noXolani ligqabuke ngeledlule, ngokusho kwakhe uXolani.
UXolani utshele leli phephandaba
ukuthi izingqinamba ezenze ukuthi le khonsathi abeyihlelile ingabe
isaqhubeka bezingeke zisagwemeka nokwenze ukuthi “athathe isinqumo
esinzima” sokuyihoxisa.
“Ukubambisana esasinakho
ngesikhathi siqala ukusebenzisana ngo-2010 bekungasafani manje, lokho
obekwenza umsebenzi wami ube nzima kakhulu. Isikhathi esiningi besihlale
siphikisana, ngabe sengibona ukuthi imiqondo yethu ayicabangi
ngokufana, izinto eziningi asivumelani ngazo. Lokhu kuze kwangiphoqa
ukuthi ngingabe ngisaqhubeka nekhonsathi, cabanga bese ngihlele
kangaka,” kusho uXolani.
Ilungu laleli qembu, uLinda, lithe belingakayizwa indaba yokuthi abasasebenzisani noMajozi.
“Ngokwazi kwami usengumphathi
wethu futhi nguye osibikele ukuthi ikhonsathi uzoyihoxisa. Ukuhoxiswa
kwayo bekwenza umqondo kithi njengoba bese kusele amasonto amabili
ukuthi ibe khona kodwa besingakaze sibe nesikhathi sokuzilungiselela."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kumiswe ukufunda e-DUT
2013-02-05 14:02
Durban - Kumisiwe okwesikhashana ukufunda esikhungweni semfundo ephakeme iDurban University of Technology, lokhu kuza ngemuva kokuthi abafundi bebambe umbhikisho onodlame ngezithuba zasekuseni, kubika iNewswatch.
Okhulumela i-DUT u-Alan Khan uthi amaphoyisa abizelwe esikhungweni i-Indumiso Campus, eMgungundlovu, la khona abafundi abanodlame bengene khona ngodli esitolo esingaphakathi esikoleni.
UKhan uthi kuqashwe ngeso lokhozi esikhungweni esiseThekwini.
"Sikholwa wukuthi kube nokunye ukubhikisha ngaphandle kwesikhungo iRitson Campus, ngaseCurries
Fountain. Abafundi babhikishe ngezikhathi zasekuseni, sithole umbiko othi amaphoyisa asebenzise isisi esikhalisa unyembezi ukuhlakaza abafundi."
Kumanje abaphathi besikhungo baphezu kwezingxoxo nenhlangano emele abafundi.
Kukholakala ukuthi umbhikisho uphathelene nezinto ezithinta izimali zokufunda, nokho-ke uKhan uthi isibonelelo esingu-R234-million sesivele sicazelwe abafundi abangu-9 000.
Ukufunda kubhekeke ukuthi kuqhubeke ngoLwesithathu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
OweSSU uthi uzoba nzima umdlalo neWits
2012-10-26 12:01
Johannesburg - Umdlali wasemuva weSuperSport United uDavies Nkausu uthi iqembu lakhe lilindele umdlalo onzima neBidvest Wits, ngoMgqibelo.
IziTshudeni noma zingayiqalanga kahle isizini, zibonakale zibuyelwa yifomu, zinqoba imidlalo emithathu ilandelana, kamuva isanda kushaya iKaizer Chiefs, emdlalweni weTelkom Knockout.
UNkausu uthi ukuwina kweziTshudeni zishaya AmaKhosi, kwakona kukodwa kuzenza zibe neqholo.
“Njengamanje iWits, iyona ebukeka iqinile, kuyisebenzele ukushaya iChiefs, asisihambeli kahle izinto okwamanje, siyadinga ukuwunqoba umdlalo neWits.”
Lo mdlali waseZambia uphinde waphawula ngemidlalo ye-African Nations, izwe lakhe elingoshampeni liqhathwe neNigeria, Ethiopia neBurkina Faso.
“Alisekho manje iqembu ekungathiwa lintekenteke nekuthiwa liqine kakhulu kunamanye, sizodlala yonke imidlalo ngokuzimisela.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Wavalelwa emakhazeni iminyaka ehlukunyezwa
2013-01-25 10:01
Beijing - Owesifazane waseChina, ubegqunywe emakhazeni amadala angasasetshenziswa, kulandela ukuthi akhalaza ngokugqilazwa komyeni wakhe naye owabe eboshiwe.
UChen Qingxia ugqunywe kula makhaza iminyaka emithathu egcwele, egadwe ngabasebenzi abekade bemfukuzisa, kusho umbiko weGlobal Times.
Usizi lwakhe lwaqala ngo-2003, ngesikhathi umyeni wakhe eboshwa.
Ngesikhathi esededeliwe, umzimba wakhe wawukhombisa ukuthi ubehlukunyezwa futhi wayephazamisekile nasemqondweni.
Ngemuva kokuthi ekhalaze ngalesi sehlo wazithola esevalelwa, ethola ukuhlukunyezwa okufanayo, kumanje lona usehamba ngesihlalo samasondo.
Umyeni wakhe owagcina egula kakhulu, wadluliselwa esibhedlela sabantu abagula ngengqondo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Sapa - AFP


text:
Kumanaphanapha umgwaqo yigazi eFree State
2013-02-04 12:01
Bloemfontein - Izakhamuzi zaseZastron eFree State zithi sezikhathele "yimifula yegazi", eliphuma emapayipini adalelwe ukuhambisa indle endaweni.
Abantu bendawo bathi amapayipi amfimfa igazi, bese ligcina ligezela emigwaqeni, kusho umbiko weVolksblad.
Phezu kwemibiko eminingi ehanjiswe kuMasipala wendawo iMohokare, izakhamuzi zithi akukho okwenziwayo ukubhekana nale nkinga.
Usomabhizinisi okhona endaweni uJohannes Pienaar uthi lokhu sekuqhubeke izinyanga eziyisithupha, uthi kuphazamisa umsebenzi.
“Igazi ligeleza phambi kwebhizinisi lami, ayibekezeleleki lento. Abasebeni bakaMasipala bafka kodwa bangenza lutho."
Okhulumela umasipala uThabo Panyane uthi lokhu kudalwa yizilaha ezimbili ezilahla udoti wazo emapayipini kamasipala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Iphoyisa kwelokuphanga nokudlwengula
2012-07-17 14:06
Pretoria - Iphoyisa laseRandburg livele enkantolo ngamacala okuphanga nokudlwengula, kushi uphiko oluphenya amacala athinta amaphoyisa i-Independent Police Investigative
Directorate (IPID) ngoLwesibili.
Okhulumela lolu phiko uMoses Dlamini uthe uConstable Moloko Kartos
Molekwa, 30, uvele eNkantolo yeMantshi yaseHammanskraal neyaseRandburg, kokubili ngoMsombuluko, ngamacala amibili okudlwengula nelilodwa lokuphanga.
"Lezi zinkantolo zikhiphe umyalelo wokuba agqunywe esitokisini. Kungenzeka abhalisele ibheyili uma esevela enkantolo ngesonto elizayo," kusho uDlamini.
NgoMsombuluko ekuseni, uMolekwa uvele enkantolo eHammanskraal ngecala okusolakala ukuthi walenza ngoJulayi 8, nalapho esolwa ngokudlwengula intombazane nabanye ababili ayehamba nabo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ibhokile inkohlakalo eTshwane
2012-07-31 08:29
Johannesburg - IDemocratic Alliance ithi inkohlakalo ebhokile eqhubeka kuMasipala waseTshwane, yiyo ekhubaza ukuhanjiswa kwentuthuko, kusho umbiko wephephandaba iBeeld.
Okhulumela i-DA uKaren
Meyer, usho lokhu kulandela umbiko okhishwe yithimba iSpecial Investigating Unit.
Ithimba laqokwa nguMengameli uJacob Zuma ngenyanga kaNovemba ngo-2010, ukuthi liphenye ngenkohlakalo kanjalo nokungaziphathi kahle ekuthiwa kwenziwa yizikhulu ezingu-65 zikamasipala.
Kuthiwa izikhulu lezi zizibandakanye nezinkampani ezingu-66 ezisebenzisana nomasipala.
Umbiko uthi ziyisishiyagalolunye izikhulu ezithathelwe izinyathelo nekuthiwa izinkampani zazo sezihlomule imali eyevile ku-R1 million.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
EMVA kwezinkinga eziningi ezike zaba khona mayelana nokunwetshwa komgwaqo uThwala eMbali Unit 3, kubonakala umsebenzi uqhubeka futhi usuya ngasemaphethelweni.
Lo mgwaqo ube ngundabizekwayo ngokuba nesasasa lapho uzoqala unwetshwe nezinkinga futhi eziwukhungathile ngesikhathi usuqalile wakhiwe. Lo msebenzi wokunwetshwa uqale kusukela kumgwaqo uFJ-Sithole ngaserobhothini elingasesikoleni samabanga aphezulu iMehlokazulu kuye kwehle njalo kuze kufike ezansi nelokishi lakhona eMbali Unit 3. Umphakathi wakuleli lokishi ube nokungenami ngenxa yezinkinga obuzibala ezibe yizinselelo kuwona ngesikhathi kuqhubeka umsebenzi.
Khonamanjalo ezinkingeni ezibekwe umphakathi kuphinde kwama izigaba eziningi ukwakhiwa kwawo ngenxa yezinkinga zokungenami kwabasebenzi ngamaholo nezinye izinkinga ebeziqhubeka ngaphakathi enkontilakini, okuyiyona eyaqokelwa ukwenza lo msebenzi.
Phezu kwazo zonke izinkinga ezibekhona abahlali sebethole ukuphefumula ngoba lo mgwaqo usukhonkiwe futhi unwetshiwe njengoba kwabe kuthenjisiwe.
Omunye wamalunga omphakathi ozibize ngoNksz Silindile Ndlovu, ohlala khona eMbali, uthe ‘ithemba alibulali’.
“Kube nezinkulu izinkinga ngokwakhiwa kwalo mgwaqo okwenze nathi njengabahlali sidinwe sigane unwabu. Sibe nezikhalazo ngesikhathi abasebenzi bedubile nokuvele kwaholela ekutheni sibe nemibuzo yokuzibuza ukuthi ngabe kuyophinde kuqhubeke yini ukwakhiwa kwawo. Sikhalaze nangezintuli ebese zidale ukuthi singakwazi ukuwasha izimpahla sizineke emnyango ngesikhathi umgwaqo umbiwe. Kuphinde kwaba nokungenami ngendlela ebesibona izinto zihamba ngayo ngonyawo lonwabo.
“Siyajabula uma sesibona ukuthi ukwakhiwa kwawo kuqhubekile futhi njengoba sesibona usunwetshiwe futhi ukhonkiwe,” kusho uNdlovu.
Omunye wabasebenzi ophinde abe yisakhamuzi kuleli lokishi uthe kuyajabulisa ukubona ukuthi konke kuyaqhubeka futhi kuhamba ngendlela egculisayo okwamanje. Uthe izinkinga kuhambe kwahamba zaxazululeka kanti futhi kuyathokozisa ngoba umphakathi uzogcina ngokuba nomgwaqo omkhulu okhonkiwe njengoba kwabe kuhleliwe.
“Yize kuthathe isikhathi eside kunalesi esabe sibekiwe kodwa kuyajabulisa ukuthi ekugcineni kukhona okwenzakele,” kusho umsebenzi.
Ikhansela likawadi-22 uPat Jaca uthe ujabule kakhulu ukubona ukuthi lo msebenzi oke waba nezinkinga uyaqhubeka futhi sekunomehluko omkhulu.
“Bengiphatheke kabi ngizwa abantu beveza ukungenami ngenxa yesimo ebesiqhubeka. Ngiyababonga kakhulu abantu base-3 ngokubekezela kwabo kusukela ekuqaleni kuze kube imanje.”


text:
Kuboshwe ababhikishi eMpumalanga
2012-06-01 15:25
Johannesburg - Balinganiselwa ku-45 abantu ababoshiwe embhikishweni onodlame obuqhubeke eBarberton, eMpumalanga ngoLwesihlanu, kusho amaphoyisa.
Amaphoyisa asebenzise isisi esikhalisa unyembezi ehlakaza abahlali ekade bezama ukushisa izitolo zabokufika, kusho uSergeant Gerald Sedibe.
Uthi ababhikishi bavale imigwaqo bashisa namathaya.
Abahlali bathi inyuvesi ekuthiwa izokwakhiwa eWhite River, kumele yakhiwe eBarberton.
Kuthiwa bakholwa wukuthi lokhu kuzokwenza ngcono izinga lokushoda kwemisebenzi.
ababoshiwe bazovela enkantolo maduzane.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
Uvelile uthisha owadlwengula
2012-08-17 16:17
Johannesburg - Uvele ngaphambi kweNkantolo yeMantshi eKrugersdorp uthisha osolwa ngokudlwengula intombazane yaseKagiso eneminyaka engu-16 ubudala.
Usagqunywe esitokisini, akucacile kahle ukuthi uzobuyela nini ngaphambi kwenkantolo, kusho uWarrant Officer Solomon Sibiya.
Uthisha oneminyaka engu-35 ubudala wasesikoleni samabanga aphakeme iThutopele Secondary School waboshwa ngoLwesine mayelana necala alenza mhlaka-18 no-19 Julayi.
USibiya uthe icala libikwe ngoLwesithathu, uthe akuqondakali ukuthi kungani kuthathe isikhathi eside ukuthi libikwe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).